Προτού με κρίνεις, έλα στη θέση μου !\nΔιαβάζοντας το παρακάτω ημερολόγιο ενός δίχρονου ,σίγουρα θα αλλάξει η συμπεριφορά μας απέναντί τους.Μόνο εάν δούμε το πρόβλημα μέσα από τα μάτια των ίδιων των παιδιών, μπορούμε να κρίνουμε διαφορετικά και ίσως πιο σωστά. Καμιά φορά εμείς οι μεγάλοι λόγω της καθημερινότητας ,του στρες,πράττουμε χωρίς να έχουμε σκεφτεί πρώτα.Μια φωνή παραπάνω δυστυχώς είναι αρκετή για να αλλάξει όλη η ψυχοσύνθεση και διάθεση ενός παιδιού. Το παρακάτω κείμενο αξίζει όντως την ανάγνωση σου ώστε την επόμενη φορά που πας να υψώσεις τον τόνο της φωνής σου, να το ξανασκεφτείς!\n"Σήμερα ξύπνησα και ήθελα να ντυθώ μόνη μου αλλά μου είπαν: “Όχι, δεν προλαβαίνουμε, άσε με να το κάνω εγώ.” Αυτό με στενοχώρησε. Ήθελα να φάω μόνη μου το πρωινό μου αλλά μου είπαν: “Όχι, θα λερωθείς, άσε να σε ταΐσω εγώ.” Αυτό μ’ έκανε να θυμώσω. Ήθελα να περπατήσω μέχρι το αυτοκίνητο και να μπω μόνη μου μέσα αλλά μου είπαν: “Όχι, πρέπει να πηγαίνουμε, δεν έχουμε χρόνο. Άσε με να το κάνω εγώ.” Αυτό μ’ έκανε να κλάψω. Ήθελα να βγω απ’ το αυτοκίνητο μόνη μου αλλά μου είπαν: “Όχι, δεν έχουμε χρόνο, άσε με να το κάνω εγώ.” Αυτό μ’ έκανε να θέλω να φύγω μακριά. Αργότερα, ήθελα να παίξω με τα τουβλάκια μου αλλά μου είπαν :“Όχι, δεν το κάνεις σωστά, καν’ το όπως στο δείχνω.” Αποφάσισα ότι δεν ήθελα να παίξω άλλο με τα τουβλάκια. Ήθελα να παίξω με την κούκλα που είχε ένα άλλο παιδάκι κι έτσι την πήρα. Αλλά μου είπαν: “Όχι, δεν είναι σωστό αυτό! Πρέπει να μάθεις να μοιράζεσαι.” Δεν είμαι σίγουρη ποια ήταν η αντίδρασή μου, αλλά στενοχωρήθηκα. Κι έκλαψα. Ήθελα μια αγκαλιά αλλά μου είπαν: “Είσαι μια χαρά, πήγαινε να παίξεις.” Μου λένε πότε πρέπει να μαζέψω τα παιχνίδια μου. Το ξέρω γιατί κάποιος επαναλαμβάνει συνέχεια: “Πήγαινε να μαζέψεις τα παιχνίδια σου.” Δεν ξέρω τι πρέπει να κάνω, περιμένω ότι κάποιος θα μου δείξει. “Τι κάνεις; Γιατί στέκεσαι έτσι; Μάζεψε τα παιχνίδια σου, τώρα!” Δεν με άφηναν να ντυθώ, να πάω μόνη μου εκεί που ήθελα αλλά τώρα μου ζητάνε να μαζέψω όλα αυτά τα πράγματα. Δεν είμαι σίγουρη για το τι θέλω να κάνω. Κάποιος δεν πρέπει να μου δείξει τον τρόπο; Από πού αρχίζω; Πού πάνε όλα αυτά τα πράγματα; Ακούω πολλές λέξεις αλλά δεν καταλαβαίνω τι μου ζητάνε να κάνω. Φοβάμαι και δεν κουνιέμαι. «Δεν είμαι κακό παιδί. Είμαι μόνο 2 ετών!»Tι πραγματικά νιώθουν τα παιδιά μας όταν αντιδρούν υπερβολικά; Ξαπλώνω στο πάτωμα και κλαίω. Όταν ήρθε η ώρα του φαγητού, ήθελα να βάλω μόνη μου το φαγητό στο πιάτο αλλά μου είπαν: “Όχι, είσαι πολύ μικρή. Άσε με να το κάνω εγώ.” Αυτό με έκανε να νιώσω ασήμαντη. Προσπάθησα να φάω από το πιάτο που είχα μπροστά μου αλλά κάποιος μου έλεγε συνέχεια: “Πάρε απ’ αυτό, δοκίμασε απ’ το άλλο” και με τάιζε όλη την ώρα. Δεν ήθελα να φάω άλλο. Αυτό με έκανε να πετάξω κάτω τα πράγματα και ν’ αρχίσω να κλαίω. Δεν μπορώ να φύγω απ’ το τραπέζι γιατί κανείς δεν μ’ αφήνει επειδή είμαι πολύ μικρή και δεν μπορώ. Μου λένε ότι πρέπει να φάω κι άλλο. Αυτό με έκανε να κλάψω ακόμα περισσότερο. Πεινάω, είμαι θυμωμένη και λυπημένη. Είμαι κουρασμένη και χρειάζομαι κάποιον να με πάρει αγκαλιά. Δεν νιώθω ασφαλής. Φοβάμαι. Κλαίω κι άλλο. Είμαι 2 ετών. Κανείς δεν μ’ αφήνει να ντυθώ μόνη μου, κανείς δεν μ’ αφήνει να πάω εκεί που θέλω, κανείς δεν μ’ αφήνει να φροντίσω τον εαυτό μου. Όμως, περιμένουν από μένα να ξέρω πώς να μοιράζομαι, να “ακούω”, να “περιμένω ένα λεπτό”. Περιμένουν από μένα να ξέρω τι πρέπει να πω και πώς να διαχειριστώ τα συναισθήματά μου. Περιμένουν από μένα να μένω ακίνητη και να ξέρω πως αν πετάξω κάτι κάτω, μπορεί να σπάσει… Αλλά δεν τα ξέρω όλα αυτά. Δεν με αφήνουν να κάνω όσα ξέρω: να περπατήσω, να σπρώξω, να κουμπώσω το μπουφάν μου, να φορέσω τη μπλούζα μου, να βάλω το φαγητό μου, να σκαρφαλώσω, να τρέξω, να πετάω πράγματα και να κάνω όλα όσα έχω μάθει. Όλα όσα με ενδιαφέρουν και μου εξάπτουν την περιέργεια απαγορεύεται να τα κάνω. Είμαι 2 ετών… Δεν είμαι κακό παιδί… Είμαι θυμωμένη. Είμαι νευρική, αγχωμένη και μπερδεμένη. Χρειάζομαι μια αγκαλιά.»


Οι τρομακτικοί εφιάλτες της Κατερίνας Στικο��δη | Star.gr\nΟι τρομακτικοί εφιάλτες της Κατερίνας Στικούδη\nΓιατί δεν μπορεί να κοιμηθεί τα βράδια;\nΕφιάλτες από την εποχή που έκανε πρωταθλητισμό στην κολύμβηση συνεχίζει να βλέπει ακόμα και τώρα η Κατερίνα Στικούδη. Όπως αποκάλυψε η ίδια η τραγουδίστρια, συχνά ξυ��νά τις νύχτες τρομαγμένη και δεν μπορεί να ξανακοιμηθεί.\n«Ακόμα και τώρα βλέπω εφιάλτες από την εποχή που έκανα πρωταθλητισμό. Βλέπω ότι δεν μπορώ να κολυμπήσω και ξυπνάω έντρομη. Αφού κάποια στιγμή σκέφτηκα να πάω στο μέρος που βλέπω ότι κολυμπάω, να μιλήσω με τους προπονητές μου, μπας και σταματήσουν να με βασανίζουν οι εφιάλτες. Πήγα λοιπόν, μίλησα με τους προπονητές μου, όμως δυστυχώς αυτό το πράγμα δεν σταματά», είπε.\nΗ Κατερίνα μίλησε όμως και για όλους εκείνους που αναφέρονται με αρνητικά σχόλια στο πρόσωπό της.\n«Έχω σκληραγωγηθεί αρκετά και πλέον τα αρνητικά σχόλια δεν με αγγίζουν. Στην αρχή φυσικά δεν μου άρεσε να ακούω άσχημα λόγια για μένα, αλλά το βλέπω αλλιώς. Και στο Twitter τους πειράζω, όταν μου λένε διάφορα, τους κάνω follow, απαντάω σε όλους με χιούμορ», είπε.\nΌπως είπε, εκείνη είναι προσανατολισμένη στο στόχο της και δεν ακούει τίποτα που θα μπορέσει να την επηρεάσει και να την κάνει να βγει από την πορεία της.\n«Ο καθένας μπορεί να έχει την άποψή του. Δεν πιστεύω ότι όταν κάποιος λέει κάτι αρνητικό, έχει κάτι προσωπικό μαζί μου. Απλά σκέφτεται κάτι και μου το… κερνάει. Ο καθένας έχει τα δικά του προβλήματα και βρίσκει τρόπους για να ξεσπάει. Εγώ τους στέλνω φιλάκια», είπε.


Η Κύπρος στέλνει Ακόλουθο Άμυνας στις ΗΠΑ - Ραγδαίες εξελίξεις\nΑρχική ΕΙΔΗΣΕΙΣ Η Κύπρος στέλνει Ακόλουθο Άμυνας στις ΗΠΑ – Ραγδαίες εξελίξεις\nΣε νέα εποχή έχουν ήδη μπει οι σχέσεις των ΗΠΑ με την Κύπρο. Δεν είναι μόνο η μεγάλης σημασίας είδηση για το μνημειώδες νομοσχέδιο υπέρ του ελληνισμού από τη Γερουσία.\nΕίναι το γεγονός ότι σχεδόν αθόρυβα οι στρατιωτικές σχέσεις των δυο χωρών έχουν προχωρήσει ραγδαία μέσα σε ένα χρόνο.\nΤον Αύγουστο του 2018 το Armyvoice.gr κατέγραφε ότι επίκειται αναβάθμιση των σχέσεων των δυο χωρών, ιδιαίτερα μετά την ιστορική επίσκεψη του Αμερικάνου Αρχηγού χερσαίων δυνάμεων Μάρκ Μϊλι στην Κύπρο και την συνάντησή του με τον Έλληνα Αρχηγό της Εθνικής Φρουράς Ηλία Λεοντάρη.\nΣήμερα το Armyvoice.gr αποκαλύπτει ότι ένα πολύ σημαντικό βήμα έχει ήδη γίνει. Ακόλουθος Άμυνας από τον Κυπριακό Στρατό έχει ήδη μεταβεί στις ΗΠΑ και η Κύπρος έχει ανοίξει γραφείο Ακολούθου Άμυνας στην κυπριακή πρεσβεία στην αμερικανική πρωτεύουσα.\nO Κύπριος ακόλουθος άμυνας φέρει τον βαθμό του αντισυνταγματάρχη και υπάγεται πλέον στο διπλωματικό δυναμικό της πρεσβείας της Λευκωσίας στις ΗΠΑ.\nΕίναι η πρώτη φορά που η Κύπρος έχει διαπιστευμένο ακόλουο άμυνας στις ΗΠΑ και αυτό σηματοδοτεί την πρόθεση των δυο χωρών να πορευθούν με συγκλίνουσα πορεία στις μεταξύ τους σχέσεις.\nΕίναι προφανές ότι το γεγονός αποτελεί προσωπική επιτυχία του Έλληνα Στρατηγού, ο οποίος είναι ο άνθρωπος κλειδί για την σύγκλιση των δυο χωρών σε στρατιωτικά θέματα.\nΗ τοποθέτηση ΑΚΑΜ στις ΗΠΑ συνδέεται σαφώς με όσα ζητούν οι Αμερικάνοι Γερουσιαστές στο νομοσχέδιο που κατέθεσαν και προκαλεί πονοκέφαλο την Τουρκία.\n«Πρώτον, η άμεση πώληση ή μεταφορά όπλων από τις Ηνωμένες Πολιτείες προς την Κυπριακή Δημοκρατία θα προωθούσε τα συμφέροντα ασφαλείας των Ηνωμένων Πολιτειών\nστην Ευρώπη, βοηθώντας στη μείωση της εξάρτησης της κυβέρνησης της Κύπρου από άλλες χώρες για υλικό που σχετίζεται με την άμυνα, συμπεριλαμβανομένων χωρών που εγείρουν προκλήσεις στα συμφέροντα των Ηνωμένων Πολιτειών σε όλο τον κόσμο».\nΜε την έγκριση του προτεινόμενου νομοσχεδίου ο υπουργός Εξωτερικών των ΗΠΑ θα πρέπει να εξαιρέσει την Κύπρο από τους περιορισμούς που αναφέρονται στους ομοσπονδιακούς\nκανονισμούς σχετικά με τις απαγορευμένες εξαγωγές, εισαγωγές και πωλήσεις προς ή από την Κύπρο και σε σχέση με την πολιτική που διέπει τις άδειες εξαγωγής πυρομαχικών στην Κύπρο).\nΠροηγούμενο άρθροΗΠΑ: Μνημειώδες νομοσχέδιο υπέρ του ελληνισμού από τη Γερουσία\nΕπόμενο άρθροΤι λέει ο ΥΕΘΑ για το νομοσχέδιο των Αμερικανών Γερουσιαστών


Θρησκευτικός Τουρισμός | Κοιμήσεως της Θεοτόκου - Βελβεντό - Θρησκευτικός Τουρισμός\nΚοιμήσεως της Θεοτόκου – Βελβεντό\nΕίναι η κεντρική εκκλησία του Βελβεντού. Εγκαινιάστηκε το 1804 και ολοκληρώθηκε το 1807. Ο ενοριακός ναός της Κοίμησης της Θεοτόκου είναι μία μεγάλη τρίκλιτη βασιλική. Το αμύθητης καλλιτεχνικής αξίας τέμπλο και τα υπόλοιπα κομψοτεχνήματα του ναού συνθέτουν ένα αριστούργημα εκκλησιαστικής κληρονομιάς. Τα θέματα είναι αμέτρητα. Άνθη, άκανθες, άμπελοι, ιερές και ανθρώπινες μορφές, ανθοδοχεία, ήλιοι, δικέφαλοι αετοί, άγγελοι, ελάφια, λαγοί, λέοντες, πελεκάνοι, ψίδια, περιστέρια και πλήθος άλλα, που συμπλέκονται αρμονικά και κάνουν το άψυχο ξύλο δοξαστικό και χαρά των ματιών. Οι κίονες του ναού, που τον χωρίζουν σε τρία κλίτη, αποτελούνται από τεράστιους κορμούς δέντρων και απολήγουν σε ενσωματωμένα θαυμαστά κιονόκρανα μικτού κορινθιακού και ιωνικού ρυθμού. Μέσα στο άγιο βήμα της κεντρικής εκκλησίας φυλάγεται και τμήμα του τέμπλου του παλαιού ναού του Ιωάννου Προδρόμου, που προϋπήρχε στη θέση όπου αργότερα κτίσθηκε η Κοίμηση της Θεοτόκου.\nΟ ενυπόγραφος, χρονολογημένος, ατλαζένιος και στολισμένος με μαργαριτάρια, διαμάντια και σμαράγδια Επιτάφιος της κεντρικής εκκλησίας αποτελεί αμύθητης αξίας θρησκευτικό και πολιτιστικό κειμήλιο του τόπου. Η εικόνα της Παναγίας της Οδηγήτριας, χρονολογημένη στα τέλη του 15ου αιώνα, είναι από τις παλαιότερες εικόνες που σώζονται στο Βελβεντό και αποτελούσε μια από τις δεσποτικές του τέμπλου του παλιού ναού. Βασίζεται στο πρότυπο της Κρητικής σχολής, ανάλογο με αυτό που είχε υπόψη του ο Θεοφάνης στην κατασκευή της εικόνας της Παναγίας της Οδηγήτριας της Μονής Σταυρονικήτα.\nΣτην ίδια περίπου εποχή μπορεί να τοποθετηθεί και μια εικόνα του Αγίου Νικολάου, της οποίας ο φυσιογνωμικός τύπος και τα τεχνικά χαρακτηριστικά έχουν το παράλληλό τους σε τοιχογραφίες και εικόνες της Καστοριάς και της Βέροιας. Σε μια άλλη εικόνα παριστάνεται ο αρχάγγελος Μιχαήλ σε προτομή, κρατώντας στο δεξί χέρι ρομφαία και στο αριστερό γαλάζια σφαίρα πάνω στην οποία διακρίνουμε το γράμμα Χ, προφανώς ό,τι έμεινε από τα αρχικά των λέξεων Χριστός Δίκαιος Κριτής. Στο 16ο αιώνα φαίνεται ότι ανήκει τμήμα του Αποστολικού με την παράσταση τεσσάρων Αποστόλων.\nΣτον αυλόγυρο της εκκλησίας υψώνεται το κωδωνοστάσιο θεμελιωμένο το 1873 που έχει, σε κάτοψη, σχήμα εξάγωνο και η εσωτερική σκάλα του, με τα ενδιάμεσα ξύλινα δάπεδα, καταλήγει στη θολογυριστή οροφή, όπου στηρίζεται η απόληξη με την καμπάνα.


TheOlympia 94, Author at Nintendo Next\nΣυντάκτης: TheOlympia 94\nΟ χώρος που καταλαμβάνει το Ninja Pizza Girl\nfile, Girl, Ninja, Pizza, size\nΤο Ninja Pizza Girl θα κυκλοφορίσει για το Wii U στις 6 Οκτωβρίου. Αν σκοπεύετε να κατεβάσετε το παιχνίδι, κρατήστε στο μυαλό σας ότι ο χώρος που θα χρειαστεί είναι περίπου 2.5GB. Περιμένουμε πως σύντομα θα δούμε και στιγμιότυπα από την έκδοση του Ninja Pizza Girl στο Wii U.\nΟ χώρος που καταλαμβάνει το Mahjong\nfile, Mahjong, size\nΔεν θα μπορούσε κανείς να φανταστεί ότι το Mahjong θα καταλάβει πολύ χώρο στο Wii U, αλλά το ίδιο το παιχνίδι ήρθε εδώ για να αλλάξει τον τρόπο σκέψης μας. Ο χώρος που θα χρειαστεί φτάνει περίπου τα 500MB είτε από τον εσωτερικό είτε από τον εξωτερικό σκληρό δίσκο. Το παιχνίδι είναι ήδη διαθέσιμο στην Ευρώπη.\nμεγάλος παίκτης ツツツツツツ\n13 Ιουνίου 201921 Ιουνίου 2019 by AkiraGr\n26 Ιουνίου 201926 Ιουνίου 2019 by MasterV\n24 Ιουνίου 201924 Ιουνίου 2019 by MasterV


Μπάμπης Δερμιτζάκης: Tom Tykwer, Τρέξε Λόλα, τρέξε (Lola Rennt, 1998)\nΒλέποντας το «Dressage» (2018) της Pooya Badkoobeh θυμήθηκα την ταινία «Η Λόλα τρέχει» (ο γερμανικός τίτλος) και αποφάσισα να την ξαναδώ.\nΌντως πολύ καλή ταινία (αυτό το λέμε στο τέλος, όμως αποφάσισα να το πω από την αρχή). Πρωτότυπη σκηνοθετικά και σεναριακά, και με πολύ καλές ερμηνείες.\nΟ φίλος της Λόλας χρειάζεται επειγόντως 100.000 ευρώ αλλιώς θα τον καθαρίσουν. Τόσα ήταν να μεταφέρει, αλλά ένας ζητιάνος του τα πήρε. Το ραντεβού του είναι σε μισή ώρα, αν δεν τα έχει μαζί του, δεν θα του χαριστούν.\nΗ Λόλα τρέχει να βρει αυτά τα χρήματα.\nΘα τα ζητήσει από τον πατέρα της.\nΣκηνοθετικά η ταινία είναι πειραματική, ιδιαίτερα στην αρχή. Τα επεισόδια κολλάνε πάνω σε πρωτότυπες σκηνές και πλάνα. Ακόμη και animation βλέπουμε. Κάποια στιγμή βλέπουμε την οθόνη χωρισμένη στα δυο παρουσιάζοντας δυο πλάνα, στο ένα τη Λόλα να τρέχει και στο άλλο τον φίλο της να την περιμένει όλος αγωνία.\nΣεναριακά είναι πρωτότυπη γιατί μετά από ένα σημείο και πέρα αναπτύσσεται σε τρεις εκδοχές. Χωρίζονται με ιντερμέτζα τα οποία είναι ερωτικοί διάλογοι του ζευγαριού, πάνω στο κρεβάτι.\nΕρμηνευτικά, η Franka Potente είναι εξαιρετική. Αλλά και ο Moriz Bleibtreu είναι πολύ καλός.\nΣκηνοθετικά, το θέμα είναι η Λόλα που τρέχει, που τρέχει συνεχώς για να προλάβει, θέμα δηλαδή καθαρά εικαστικό. Στο δρόμο σκουντάει άτομα για να εισπράξει παρατήρηση ή βρισίδι, και στην οθόνη βλέπουμε αμέσως μετά σαν σε slides σκηνές από τη ζωή των ατόμων αυτών, για λίγα δευτερόλεπτα όμως.\nΘεματικά, το θέμα είναι οι συμπτώσεις.\nΜεγάλο ζήτημα οι συμπτώσεις, με έχει απασχολήσει από τότε που διάβασα τις «Ρίζες της σύμπτωσης» του Άρθουρ Καίσλερ. Σε ένα αυτοβιογραφικό μου κείμενο έχω δώσει αυτό τον τίτλο. Πριν γράψω αυτό το κείμενο προσπάθησα να ανιχνεύσω τις συμπτώσεις που έπαιξαν καθοριστικό ρόλο στη ζωή μου.\nΝα μη συνεχίζω, λέω να ξετυλίξω το κουβάρι σε ένα άλλο κείμενο.\nΣε όλες τις εκδοχές έχουμε ίδια επεισόδια, κάποια με παραλλαγές, αλλά και κάποια άλλα καινούρια.\nΣτην πρώτη εκδοχή ο πατέρας της Λόλας της λέει ότι δεν είναι κόρη του και την διώχνει.\nΣτη δεύτερη η Λόλα με την απειλή του πιστολιού που άρπαξε από τον φύλακα τον αναγκάζει να της δώσει τα 100.000 ευρώ.\nΣτην πρώτη εκδοχή η Λόλα σκοτώνεται από έναν απρόσεκτο αστυνομικό.\nΣτη δεύτερη εκδοχή σκοτώνεται ο φίλος της από τροχαίο.\nΣτην τρίτη εκδοχή;\nΗ Λόλα δεν προλαβαίνει τον πατέρα της, έχει φύγει από τη δουλειά. Ξαφνικά βλέπει απέναντί της ένα καζίνο. Μπαίνει μέσα. Εξαργυρώνει όλα της τα λεφτά με μια μάρκα 100 ευρώ. Πηγαίνει στη ρουλέτα, ποντάρει στο 20. Εισπράττει 3.400 ευρώ. Ποντάρει όλο το ποσό πάλι στο είκοσι, κερδίζει, συγκεντρώνοντας έτσι το ποσό των 100.000 ευρώ.\nΦαίνεται απίστευτο, αλλά ο σκηνοθέτης αμβλύνει την απιθανότητά του επιστρατεύοντας την παραψυχολογία. Καθώς γυρνάει η ρουλέτα η Λόλα αφήνει μια φοβερή κραυγή που σπάει τα ποτήρια που βρίσκονται στον μπουφέ και στα χέρια κάποιων κυριών εκεί δίπλα. Όλοι κλίνουν τα αυτιά τους.\nΟ φίλος της βρίσκει τον ζητιάνο που του είχε πάρει τα λεφτά.\nΗ Λόλα τρέχει να τον συναντήσει. Δεν τον βλέπει, τον περιμένει. Έρχεται. -Όλα εντάξει, της λέει. Απομακρύνονται χεράκι χεράκι. -Τι έχεις στη σακούλα; τη ρωτάει.\nΗ οθόνη παγώνει σ’ αυτό το τελευταίο πλάνο.\nΜ’ αρέσουν οι ταινίες με happy end, αλλά αυτό το διπλό happy end πρώτη φορά το συναντάω.\nΘυμάμαι πάντα τον «Απρόσμενο έρωτα» του Peter Howitt, που βλέπουμε και σ’ αυτόν, από ένα σημείο και ύστερα, δυο εκδοχές στην πλοκή.\nΜήπως να την ξαναδώ κι αυτήν και να γράψω δυο λόγια;\nΌταν είναι ζεστό το σίδερο κολλά.\nΠάει, αδυνάτισε η μνήμη μου, ευτυχώς που το έψαξα, έχω γράψει γι’ αυτήν.\nΜπορεί να έχει αδυνατίσει η μνήμη μου αλλά την παρατηρητικότητα την διατηρώ. Την ίδια χρονιά γυρίστηκαν και οι δυο ταινίες, άρα αποκλείεται να έκλεψε την ιδέα ο ένας από τον άλλο.\nΜου θύμισε την περίπτωση του Darwin και του Wallace, που και οι δυο διατύπωσαν ταυτόχρονα τη θεωρία της εξέλιξης, όμως ο Darwin πιο ολοκληρωμένα γράφοντας ολόκληρο βιβλίο.\nΠαραλίγο να το ξεχάσω, η μουσική ήταν πραγματικά υπέροχη.\nΑναρτήθηκε από Babis Dermitzakis στις Friday, September 25, 2020


Ελκυστική τιμή το 1,55 του να πέσει η Μπολτον! : england365.gr\nENGLAND365 03.08.2019 | 12.21\nΕίναι δύσκολο ένας παίκτης στοιχήματος να μπορέσει να αγοράσει ένα δελτίο το οποίο θα έχει λάθος κοστολόγηση τιμής και θα εμπεριέχει υπεραξία. Τα δελτία αυτά λέγονται value bet και αφορούν επιλογές που έχουν μεγαλύτερη απόδοση από αυτή που θα έπρεπε, σύμφωνα με τις πιθανότητες που θα έπρεπε να προκύπτουν από την συλλογή δεδομένων αναφορικά με το γεγονός. Τις τελευταίες ώρες στο διαδίκτυο υπάρχει λάθος κοστολόγηση στην τιμή υποβιβασμού της Μπόλτον και δεν πρόκειται να μείνει για πολύ σε αυτό το επίπεδο.\nΜια ομάδα που για πολλά χρόνια μεσουρανούσε στα σαλόνια της Πρέμιερ Λιγκ και έπαιζε στην Ευρώπη έχει βρεθεί σε δεινή θέση λόγω σοβαρών οικονομικών προβλημάτων. Την περσινή σεζόν αγωνιζόταν στην Τσάμπιονσιπ και υποβιβάστηκε και μάλιστα στα τελευταία παιχνίδια με δυσκολία μπόρεσε να καλύψει τα οδοιπορικά έξοδα των εκτός έδρας αγώνων. Το φετινό καλοκαίρι οι περισσότεροι ποδοσφαιριστές έφυγαν με προσφυγή.\nΠλέον το ρόστερ αποτελείται από επτά επαγγελματίες ποδοσφαιριστές εκ των οποίων οι τρεις είναι τερματοφύλακες Χθες ταξίδεψε στο Γουίκομ για την πρεμιέρα με μόλις 13 ποδοσφαιριστές (οι 6 από τις ακαδημίες της ομάδας δεν έχουν αγωνιστεί σε επαγγελματική κατηγορία ξανά).\nΕαν συνυπολογίσουμε πως τα τελευταία 5 χρόνια, μια ομάδα που αγωνίζεται στην league one χρειάζεται τουλάχιστον 49 βαθμούς για να μείνει στην κατηγορία, η Μπόλτον θα χρειαστεί περισσότερους από 61 εφόσον τις έχει επιβληθεί αφαίρεση 12 βαθμών λόγω οικονομικής κακοδιαχείρισης.\nΟι στοιχηματικες εταιρίες δίνουν σε τιμές άνω του 1.55 τον υποβιβασμό της ομάδας. Μπορούμε να σκεφτούμε ότι είναι πολύ ελκυστικό για όποιον έχει υπομονή, εφόσον οι πιθανότητες για να μείνει στην κατηγορία είναι πραγματικά ελάχιστες και η αγορά ενός τέτοιου δελτίου θεωρείται value bet....


Μία τούρτα γενεθλίων για τον ... Άγιο!\n15 Μαΐου 2019, νωρίς το πρωί. Δύο νέα παιδιά φτάνουν σε ένα μικρό, ήσυχο μοναστήρι του Λεκανοπεδίου.\nΗ κοπέλα σε προχωρημένη εγκυμοσύνη, ίσα που κρατιέται στο μπράτσο του παλικαριού.\nΕίναι ανήσυχη, εξαντλημένη κι αποκαμωμένη. Το παλικάρι προσπαθεί να της δώσει κουράγιο. Για να σταθεί στα πόδια της, πρώτα εκείνη, μετά τα δυο μεγαλύτερα παιδάκια τους και τελευταίος απ’ όλους εκείνος. Και ας φοβόταν πολύ ... Και όχι άδικα ...\nΗ εγκυμοσύνη που ξεκίνησε πριν από 36 εβδομάδες με χαρά, γρήγορα πήρε απρόσμενη τροπή. Χρειάστηκαν βδομάδες ολόκληρες να μείνει η κοπέλα στο κρεβάτι, από φόβο μη χαθεί το πολύτιμο αγγελούδι της και κάνει παρέα στα «μωρά της λίμνης». Χρειάστηκαν πολλά κομποσχοινάκια να γίνουν, πολλά γόνατα να ακουμπήσουν στη γη για να φτάσει αυτό το μικρούτσικο πλασματάκι, που μόνο σε μικροσκόπιο φαίνεται στην αρχή, να κουνά χεράκια και ποδαράκια, κολυμπώντας με ασφάλεια στο αμνιακό υγρό. Κι όταν λίγο αναθάρρευαν τα πράγματα, όλο κι ένα καινούριο πρόβλημα φανερωνόταν.\nΈτσι, που αν ο Θεός όριζε πως τούτη η ψυχούλα θα έβλεπε το φως της ζωής, να διαψεύδονταν όλες οι στατιστικές και οι προβλέψεις. Και πράγματι οι γιατροί είχαν σηκώσει εδώ και καιρό τα χέρια ψηλά.\nΏσπου έφτασε μέρα με τη μέρα, δάκρυ με το δάκρυ, κόμπο με τον κόμπο τούτη η ψυχούλα να μετράει 36 βδομάδες ενδομήτριας ζωής. Τότε αποφασίστηκε πως για ασφάλεια μαμάς και παιδιού να γίνει ο τοκετός τη μέρα που θα έκλεινε την 37η βδομάδα: στις 16 Μαΐου. Όλα ήταν κανονισμένα μέχρι την τελευταία λεπτομέρεια. Απέμεινε μια επίσκεψη ρουτίνας δύο μέρες πριν από τον τοκετό, στις 14 Μαΐου, για να επιβεβαιωθεί η γιατρός πως όλα είχαν μπει στην τελική ευθεία. Σκοτείνιασε το πρόσωπό της στα πρώτα δευτερόλεπτα της εξέτασης μέσω υπερήχων. Το ταλαιπωρημένο σώμα της κοπέλας αρνιόταν να συνεργαστεί και το μωρό ήταν ακόμα ψηλά, αναποφάσιστο κι ανέτοιμο να βγει στο φως της ζωής. Η επιλογή ήταν πλέον μονόδρομος: τεχνητή πρόκληση ωδίνων, που βέβαια ούτε εύκολο ήταν ούτε ακίνδυνο. Η «υποκείμενη» κατάσταση της υγείας της μανούλας δεν ήταν σίγουρο ότι θα άντεχε σε μια ακόμη δοκιμασία.\nΣκεφτική, μα ήρεμη άκουσε όλη αυτή την περιπέτεια η αδελφή που τους άνοιξε την πόρτα και τους έμπασε στο αρχονταρίκι. - «Γλυκό μου κορίτσι, πριν από μερικές μέρες γιόρταζε ο άγιος Νικόλαος, ο εν Βουνένοις, τον ξέρεις;» της είπε. Χωρίς να πάρει απόκριση, μπήκε κατευθείαν στο θέμα: «Να ξέρετε παιδιά μου πως ο άγιος μαρτύρησε με φριχτά βασανιστήρια δεμένος σ’ ένα δέντρο, λίγο πιο κάτω από τη Σκήτη όπου μόναζε. Οι βασανιστές του τον χτύπησαν τόσο πολύ που κοκκίνισε η γη απ’ τ’ άγιο αίμα του. Ο Θεός θέλησε να μας αφήσει σημάδι του ως τα σήμερα, στο μέρος εκείνο της Θεσσαλίας. Τις μέρες κοντά στη μνήμη του, οι φτελιές που ’ναι φυτρωμένες εκεί, βγάζουν ένα κόκκινο υγρό, σαν να αιμορραγούν. Οι άθεοι μιλάνε για συμπτώσεις από βακτηριακές μολύνσεις. Εμείς για διαρκείς υπομνήσεις του Θεού. Πολλοί ευλαβείς Χριστιανοί πάνε εκεί και συλλέγουν προσεκτικά το κόκκινο υγρό, το «αίμα του αγίου» όπως το λένε στα μέρη της Θεσσαλίας. Και το μοιράζουν για ευλογία από τον άγιο. Μας έφεραν κι εμάς. Θες κόρη μου να πιεις, να σε συντρέξει ο άγιος και σένα και το μωρό σου;»\nΜε περισσή ευλάβεια η νέα κοπέλα πήρε μέσα της το σημάδι του αγίου. Και η πίστη της κράταγε ζωντανή την ελπίδα πως δεν θα αργήσει η ψυχούλα που κυοφορούσε να γίνει μια ακόμα απόδειξη της απέραντης αγάπης του Θεού. Ευχαρίστησαν την αδελφή, άναψαν το κεράκι τους στο εκκλησάκι του μοναστηριού και πήραν το δρόμο του γυρισμού. Στο δρόμο, η κοπέλα, περνώντας από ένα super market θυμήθηκε τα δυο ζουζουνάκια που ’χαν μείνει πίσω με τη γιαγιά κι είπε να τα γλυκάνει μ’ ένα μπισκοτάκι, μια σοκολατίτσα. Κατέβηκε από το αυτοκίνητο, μα δεν πρόλαβε να κάνει ούτε δύο βήματα. Ένιωσε έναν πόνο γνώριμο, πολύ γνώριμο σ’ όποια γυναίκα έχει διαβεί το κατώφλι του μαιευτηρίου. «Άγιε μου Νικόλαε, ιδέα μου είναι ή η επίσκεψή σου σ’ εμένα και το μωράκι μου;» είπε.\n«Δεν έχουμε καιρό για χάσιμο» λέει το παλικάρι και την ίδια ώρα ψάχνει στο κινητό το τηλέφωνο της γιατρίνας. «Δεν υπάρχει περίπτωση!» ακούγεται αποθαρρυντικά από την ανοιχτή ακρόαση η φωνή της έμπειρης γυναικολόγου. Το παλικάρι επιμένει. Κι οι πόνοι το ίδιο. Τώρα με μεγαλύτερη ένταση και πιο συχνοί, ακριβώς όπως οι πόνοι της γέννας. «Σας παρακαλούμε!» της λέει με ένταση και η φωνή του σπάει. Βάζουν ζώνες και ξεκινούν για το μαιευτήριο. Πόσα χιλιόμετρα μπορείς να καλύψεις τρέχοντας στην αριστερή λωρίδα και εκλιπαρώντας όλους τους αγίους να σου ανοίξουν δρόμο; Δεν μέτρησε την ώρα, το μόνο σίγουρο ήταν πως έφτασαν πιο γρήγορα από τη γιατρίνα που όταν εξέτασε την κοπέλα δεν κατάφερε να κρύψει την έκπληξή της «Η διαστολή είναι στο 3! Έχουμε τοκετό!»\nΗ μικρή ψυχούλα, όμορφη και ζωηρή ανέτειλε μαζί με τα μαγιάτικα ρόδα. Όταν έφεραν το μωρό για να ακουμπήσει πάνω της, ένοιωσε πως ο ίδιος ο άγιος το κρατούσε αγκαλιά και της το πρόσφερε.\nΈφτασε Σεπτέμβρης ... Η μικρή τριανταφυλλένια άρχισε να λέει τις πρώτες της ακαταλαβίστικες κουβεντούλες και να σκορπά παντού χαμόγελα και ελπίδα. Ένα απόγευμα δίνοντας την κρεμούλα της, έμεινε σκεφτική η νέα κοπέλα: «Δεν έχω ευχαριστήσει τον άγιο όπως του πρέπει» μονολογούσε.\nΛίγο πριν τελειώσει η κρεμούλα, χτύπησε το τηλέφωνο. Ένας σοφός και ενάρετος Γέροντας, που ’χε κάνει έργο της ζωής του να γνωρίσει στο Ελλαδικό κοινό την ζωή και το έργο ενός αγίου των ημερών μας, της ζητούσε να συναντηθούν μια και βρισκόταν για λίγο στην Αθήνα. Κανονίστηκε η συνάντηση και κρατώντας το μωρό στην αγκαλιά άκουσε με μεγάλη έκπληξη το αίτημά του: «Ένα ορφανό κορίτσι από τη Ρωσία βίωσε ένα θαύμα του αγίου Νικολάου εν Βουνένοις: θεραπεύτηκε εντελώς από καρκίνο του λάρυγγα. Αισθανόμενη απέραντη ευγνωμοσύνη στον άγιο, θέλησε να κυκλοφορήσει ένα παιδικό βιβλίο για εκείνον. Το θέλει πολύ, αλλά δεν μπορεί … Σκέφτηκα εσένα που σε έχει προικίσει ο Θεός με το χάρισμα της γραφής. Θέλεις να γράψεις κάτι για τον άγιο; Να, σου έφερα εδώ υλικό για τη ζωή του». Συγκινημένη η κοπέλα, έσκυψε να πάρει το υλικό που της είχε στείλει ο ίδιος ο άγιος, για να του πει το δικό της μεγάλο ευχαριστώ με ένα παιδικό βιβλίο.\n9 Μαΐου 2020. Τρία ζουζούνια παίζουν τρισευτυχισμένα και τραγουδούν ανέμελα. Η μαμά τους τα βλέπει και χαμογελά.\nΟ μπαμπάς είναι εδώ και ώρα στο ζαχαροπλαστείο της γειτονιάς για να παραγγείλει μια τούρτα. Την πιο παράξενη, την πιο απίθανη τούρτα γενεθλίων που έγινε ποτέ. Γιατί δεν γιορτάζουν μόνο τα γενέθλια της μικρής που ’ναι σε μια εβδομάδα. Θέλουν μαζί να γιορτάσουν τον άγιο που ’ναι σήμερα η μνήμη του. Την ανάμνηση του θαύματος που έγινε στη ζωή τους πριν από έναν χρόνο.\n- «Θα γράψουμε κάτι από πάνω;» ρώτησε ευγενικά η υπάλληλος.\n- «Ναι» είπε έντονα το παλικάρι. «Εις ανάμνησιν». Η κοπέλα δεν μίλησε, αλλά το βλέμμα της ήταν γεμάτο απορία.\n- «Κεράκια δεν θέλετε …» είπε, με την ελπίδα να ρίξει λίγο φως στο μυστήριο.\n- «Μμμμ .… ναι, βάλτε τον αριθμό 1» είπε το παλικάρι και χαιρετώντας την έφυγε, αφήνοντας την υπάλληλο με την απορία της.\nΕκείνος βιαζόταν να φτάσει γρήγορα σπίτι για να γιορτάσουν όλοι μαζί, παιδιά, γονείς, παππούδες και γιαγιάδες το θαύμα του αγίου στη ζωή τους. Και αυτή η παράξενη γιορτή ξεκινούσε από σήμερα που είναι η μνήμη του. Αλλά δεν τελείωνε τη μέρα των γενεθλίων της μικρής τριανταφυλλένιας. Θα κρατούσε μια ζωή, όσο και η ευγνωμοσύνη τους για το παλικάρι του Χριστού, τον άγιο Νικόλαο εν Βουνένοις.\n9 Μαΐου 2020, μνήμη του Αγίου Νικολάου εν Βουνένοις\nΥ.Γ.: Η μικρή τριανταφυλλένια χαίρει άκρας υγείας και μου 'πε στ' αυτί να σας ευχαριστήσω για όλες τις προσευχές που κάνατε πέρυσι τέτοιες μέρες, για εκείνην και τη μαμά της.\nΜου 'πε ακόμα να μην ξεχάσετε την Βασιλικούλα, τον Ορέστη, τον Γεώργιο - Ιωάννη, την Χριστίνα και την Αγγελική μας, που 'ναι - λέει - φίλοι της. Γιατί τα θαύματα του Χριστού μας και των αγίων δεν έχουν σταματημό. Και αυτό το ξέρει από πρώτο χέρι η τριανταφυλλένια!


Απόδραση στο 94' από το Villa Park για την Τότεναμ | SDNA\nΜετά από ένα συναρπαστικό παιχνίδι με συναρπαστική διακύμανση του σκορ, η Τότεναμ έφυγε νικήτρια από την έδρα της Άστον Βίλα με 3-2 χάρη σε ένα γκολ του Σον Χιουνγκ-Μιν στο τέταρτο λεπτό των καθυστερήσεων.\nΟ Κορεάτης μάλιστα είχε πετύχει και το δεύτερο γκολ της ομάδας του ενώ σκόρερ για τους γηπεδούχους είχε χριστεί και ο πρώην παίκτης του Ολυμπιακού, Ένγκελς.\nΤο παιχνίδι ξεκίνησε με πολύ αρνητικούς όρους για την Τότεναμ καθώς μόλις στο 9', Αλντερβάιρελντ έστειλε τη μπάλα στα δίχτυα της ίδιας της ομάδας του για να γίνει το 1-0 υπέρ της Άστον Βίλα. Ο Βέλγος ωστόσο διόρθωσε με τον καλύτερο τρόπο το λάθος του όταν και ισοφάρισε σε 1-1 στο 27'.\nΗ Τότεναμ κέρδισε πέναλτι στο τελευταίο λεπτό του ημιχρόνου όταν ο Ένγκελς ανέτρεψε μέσα στην περιοχή τον Μπέρχβαϊν. Ο Σον ανέλαβε την εκτέλεσε για να αποκρούσει ο Ρέινα ωστόσο στην επαναφορά ο Κορεάτης έστειλε τη μπάλα στα δίχτυα και η Τότεναμ πήγε με προβάδισμα στα αποδυτήρια.\nΟ Ένγκελς, αρνητικός πρωταγωνιστής στη φάση του πέναλτι της Τότεναμ, έφερε το ματς στα ίσια στο 53' για να λυτρώσει τους Spurs στο 95' ο Σον με το δεύτερο (και νικητήριο) γκολ του στο παιχνίδι. Έτσι, η Τότεναμ ανέβηκε στους 40 βαθμούς και είναι στην 5η θέση έχοντας ένα βαθμό λιγότερο από την Τσέλσι, η οποία υποδέχεται την Δευτέρα την Μάντσεστερ Γιουνάιτεντ.\nΗ Άστον Βίλα από τη μεριά της παραμένει στους 25 βαθμούς και βρίσκεται μόλις ένα βαθμό πάνω από τη ζώνη του υποβιβασμού.\nΑναβλήθηκε εως τις 30 Απριλίου η Premier League!


Europa League: Αποκλεισμός της ΑΕΚ μετά τη λευκή ισοπαλία στο παγωμένο Ολυμπίσκι | Anatropi News\nYou are at:Home»SPORT»Europa League: Αποκλεισμός της ΑΕΚ μετά τη λευκή ισοπαλία στο παγωμένο Ολυμπίσκι\nΜια στιγμή αδράνειας στο πρώτο ματς (1-1) ήταν αρκετή για να ακυρώσει τρία ημίχρονα απόλυτης κιτρινόμαυρης κυριαρχίας. Ετσι, η εκπληκτική ΑΕΚ του Μανόλο Χιμένεθ έγινε η πρώτη ομάδα που μένει εκτός συνέχειας Europa League μετά το 0-0 εναντίον της Ντιναμό Κιέβου και μετά από δέκα συνεχόμενους αγώνες χωρίς ήττα.\nΤο ματς απέκτησε πιο γρήγορο ρυθμό και έγινε πιο «άγριο» όταν οι γηπεδούχοι συνειδητοποίησαν ότι ήταν λάθος να στηρίζονται στο 0-0. Ηταν πολύ τυχεροί που είχαν αποφύγει έως τότε το γκολ από την ΑΕΚ η οποία ήταν σαφέστατα ανώτεροι στη δημιουργία, την αλληλοκάλυψη, το passing game. Η πίεση προς τον Μπόικο έγινε ακόμα πιο έντονη, με Λάζαρο και Γκάλο να «οργιάζουν» από δεξιά, με επικίνδυνα σουτ, με «πανικό» στην ουκρανική περιοχή. Αν μπορούσε κανείς να απομονώσει το β΄ ημίχρονο του πρώτου ματς στο ΟΑΚΑ και τα πρώτα 70 λεπτά του αγώνα στο «Ολιμπίσκι», θα μιλούσε για απόλυτη, για καταιγιστική υπεροχή της ΑΕΚ. Το μόνο που έλειπε ήταν ένα γκολ. Ένα γκολ για την πρόκριση. Οι αλλαγές του Χιμένεθ ανέκοψαν την ορμή της ΑΕΚ, ενώ το ματς έμπαινε στο τελευταίο δεκάλεπτο, ενώ στο 84΄ ο Μπάρκας νίκησε τον Γκονζάλες σε τετ-α-τετ. Η ΑΕΚ είχε μείνει από δυνάμεις και οι Ουκρανοί πήραν την πρόκριση απέναντι σε μια ανώτερη ομάδα. Όπως λέει και ο Χιμένεθ, «το ποδόσφαιρο δεν είναι άθλημα δικαιοσύνης»…\nPrevious ArticleΤο γεωτρύπανο της ΕΝΙ αποχωρεί από την κυπριακή ΑΟΖ – Πότε θα επιστρέψει\nNext Article UEFA: Οριστικά στην 15η θέση της βαθμολογίας η Ελλάδα


Μουσική, ιδρώτας, σεξ, μελανιές και χορός – ΓΚΡΕΚΑ\nHome > FEATURES > ΡΕΠΟΡΤΑΖ > Μουσική, ιδρώτας, σεξ, μελανιές και χορός\nΤο βράδυ του Σαββάτου το Second Skin Club, ένα από τα καλύτερα club της industrial/goth σκηνής στην Αθήνα, έκλεισε έξι χρόνια πετυχημένης πορείας και έκανε ένα πάρτι με πολύ κόσμο και πολύ χορό. Ο George Fakinos ένας από τους DJ και promoter του club μας είπε δύο λόγια για την εμπειρία του πάρτι και για τα έξι χρόνια Second Skin Club.\n«Οι λέξεις φαντάζουν φτωχές. Χωρίς ίχνος υπερβολής, έπρεπε να ήσουν εκεί για να καταλάβεις τι ακριβώς εννοώ. Ένα πολυσυλλεκτικό crowd, που όμως ταυτόχρονα έδειχνε τόσο ενιαίο. Σε κάποια φάση, πριν παίξω, προσπάθησα για μισό λεπτό να αποστασιοποιηθώ από την “ιδιότητα” που έχω και να θαυμάσω αυτό που έβλεπα. Ένιωσα πολύ περήφανος και για τον κόσμο και για τον χώρο και για την αύρα. Πάνω από 500 άτομα πέρασαν από το club στα σίγουρα. Στην αρχή η κατάσταση ήταν λίγο “αναγνωριστική”. Εκεί, κατά τη 1.30, το Main Floor έγινε ένα μεγάλο dance floor και δεν σταμάτησε ο κόσμος να χορεύει όλο το βράδυ με μουσικές που σε κάνουν να χάνεσαι. Άλλωστε, δεν είναι τυχαίο, πως το motto μας είναι “The Return Of The Clubbing Era”. Στο Second Skin Club δεν έχεις άλλη επιλογή από το να χορέψεις.\nΤο Second Skin έχει περάσει πάρα πολλά αυτά τα 6 χρόνια και έχει δεχτεί πολύ χυδαίο πόλεμο. Το κλαμπ υπάρχει εξαιτίας της δικής μου επιμονής, καύλας, αγάπης και μάχης. Πάνω απ’ όλα, εξαιτίας του κόσμου που το στήριζε και το στηρίζει και τους ευχαριστώ πραγματικά γι’ αυτό. Πιστεύω επίσης, πως μετά από δύο μετακομίσεις, ο καινούριος χώρος μας στην οδό Δαμοκλέους 8 στο Γκάζι, είναι ακριβώς όπως τον είχα φανταστεί αρχικά, αλλά οι συνθήκες ή οι συγκυρίες δεν με είχαν αφήσει να το δημιουργήσω έτσι όπως το ήθελα. Το Second Skin είναι το οξυγόνο μου. Όταν είμαι πάνω στα decks σε μία όμορφη, πετυχημένη νύχτα με τον κόσμο μπροστά μου να χορεύει, νιώθω σαν να είμαστε ένα. Θα κάνω ότι μπορώ για να δίνω νύχτες σαν κι αυτές».\nΠαίζει να μην έχω ξαναδεί τόσο άσχημους ανθρώπους μαζεμένους, ποτέ.


Ο Σιδηρόπουλος, η... φωτοβολίδα του Ντιοπ και το χέρι του Χολέμπας | Contra.gr\nΟ Τάσος Σιδηρόπουλος ορίστηκε για να διευθύνει ένα ακόμη ντέρμπι μεταξύ του Ολυμπιακού και της ΑΕΚ και αυτομάτως έγινε το κεντρικό πρόσωπο της αναμέτρησης, δύο ημέρες, μάλιστα, πριν σφυρίξει στο "Καραϊσκάκης" την "μάχη" Κυπέλλου των δύο αντιπάλων.\nΠρώτος, ο Ολυμπιακός, διέρρευσε ότι ο Σιδηρόπουλος είναι "μη αποδεκτός" και ο ορισμός του αποτελεί πρόκληση!\nΛίγο αργότερα, η ΑΕΚ απάντησε κατηγορώντας τους "ερυθρόλευκους" για τακτική... κλάψας που "προκάλεσε" το πέναλτι του Καραντώνη στον αγώνα της ομάδας του Γκαρθία με την Ξάνθη. Στο "ζέσταμα" πριν την ποδοσφαιρική αναμέτρηση ήρθε άλλη μία τοποθέτηση μέσω του Κώστα Καραπαπά που θυμήθηκε τη Μάρθα Βούρτση, αναφορικά με την "κλάψα" που επικαλέστηκε ο "δικέφαλος" στη δική του διαρροή. Χαμός!\nΤο Contra.gr, λοιπόν, σας θυμίζει τις φάσεις που έχουν "σφραγίσει" την παρουσία Σιδηρόπουλου στα ντέρμπι ΑΕΚ - Ολυμπιακού και έχουν προκαλέσει αντιδράσεις στο "ερυθρόλευκο" ή το "κιτρινόμαυρο" στρατόπεδο.\nΣτο ντεμπούτο του στα Ολυμπιακός - ΑΕΚ τον Νοέμβριο του 2010, η γηπεδούχος Ένωση επικράτησε των "ερυθρόλευκων" με 1-0 χάρη σε γκολ του Μπλάνκο.\nΟι πρωταθλητές είχαν "φωνάξει" στο συγκεκριμένο ντέρμπι, θεωρώντας ότι ο Σιδηρόπουλος έπρεπε να διακόψει την αναμέτρηση επειδή είχε πέσει μία φωτοβολίδα στον αγωνιστικό χώρο και από την οποία... ξεπήδησε ο Ντιοπ πριν δώσει την ασίστ στον Αργεντινό.\nΤΟ ΧΕΡΙ ΤΟΥ ΧΟΛΕΜΠΑΣ\nΈχοντας καταλογίσει πέναλτι υπέρ των "ερυθρόλευκων" και αποβάλει τον Γιάγκο, δεν είδε λίγο αργότερα το χέρι του Χολέμπας μέσα στην περιοχή που θα απέφερε τις ίδιες ποινές και για τον αριστερό μπακ του Ολυμπιακού.\nΗ ΜΠΟΥΝΙΑ ΤΟΥ ΠΑΤΙΤΟ\nΟι γηπεδούχοι είχαν επικρατήσει με 3-0, ωστόσο τα παράπονα για τη διαιτησία δεν έλειψαν, κυρίως, εξαιτίας του -εκτός φάσης- χτυπήματος του Πατίτο στον Φιγκέιρας που δεν καταλογίστηκε. Ο Αργεντινός, πάντως, τιμωρήθηκε αργότερα από την αρμόδια Αρχή, με ποινή αποκλεισμού τριών αγωνιστικών.\nΑΘΟΡΥΒΟΣ ΣΤΑ ΤΕΛΕΥΤΑΙΑ ΤΡΙΑ, ΑΛΛΑ...\nΟ κορυφαίος για πολλούς Ελληνας ρέφερι, έχει σφυρίξει άλλα τρία ντέρμπι με τους συγκεκριμένους δύο αντίπαλους.\nΣτον τελικό του Κυπέλλου με την ΑΕΚ νικήτρια στο άδειο ΟΑΚΑ τον Μάιο του '16, ο Σιδηρόπουλος είχε περάσει απαρατήρητος σε γενικές γραμμές.\nΤο ίδιο συνέβη και στον ημιτελικό του Απριλίου του '17 στο Ολυμπιακό Στάδιο (νικητής ο Ολυμπιακός 0-1), έστω κι αν εκφράστηκαν ορισμένα παράπονα από τους "ερυθρόλευκους", όπως και στο τελευταίο ντέρμπι της ανατροπής των "κιτρινόμαυρων" με 3-2 που θεωρήθηκε ότι ο διαιτητής δεν επηρέασε τη ροή των αγώνων με τις αποφάσεις του.Και πάλι, ωστόσο, στον Πειραιά έπνεαν μένεα εναντίον του, θεωρώντας ότι "έσπρωχνε" την ΑΕΚ σε όλο το παιχνίδι, σφυρίζοντας πολύ περισσότερα φάουλ υπέρ των γηπεδούχων.


Μπεν Μπέντιλ: "Πρόκληση ο Ντούμπλιεβιτς, πρόκληση κι εμείς για αυτόν" | Eurohoops\nΜπεν Μπέντιλ: “Πρόκληση ο Ντούμπλιεβιτς, πρόκληση κι εμείς για αυτόν”\n2019-11-07T14:05:31+00:00 2019-11-07T14:05:31+00:00 2019-11-07T14:05:31+00:00.\nΟ Μπεν Μπέντιλ μιλάει για την αναμέτρηση του Παναθηναϊκού με τη Βαλένθια (21.30, 8/11, Novasports) στο ΟΑΚΑ εστιάζοντας στο ματς απ με τον επικίνδυνο Μπόγιαν Ντούμπλιεβιτς.\nΟ άσος του Παναθηναϊκού μίλησε στην κάμερα του Novasports για την πιθανή του “μονομαχία” με τον Μαυροβούνιο, το πλάνο της ομάδας του και την προσωπική του εμπειρία ως τώρα στην Ευρωλίγκα:\n“Ξέρουμε πόσο καλός παίκτης είναι ο Ντούμπλιεβιτς. Σίγουρα αποτελεί πρόκληση για μας ο περιορισμός του, αλλά ισχύει η πρόκληση και για εκείνον. Η Ευρωλίγκα είναι γεμάτη με τέτοιες σε όλες τις ομάδες. Περιμένω με ανυπομονησία αυτό το ματς απ”, δήλωσε ο Μπέντιλ που έχει εμπιστοσύνη στο “game plan” του Αργύρη Πεδουλάκη:\n“Πρέπει να παίξουμε σκληρά, όπως σε κάθε παιχνίδι. Να ακολουθήσουμε το πλάνο που έχει σχεδιάσει ο προπονητής μας. Να κερδίσουμε όλες τις διεκδικούμενες μπάλες και να κυνηγήσουμε κάθε φάση και κάθε ριμπάουντ”.\nΟ σέντερ-φόργουορντ από την Γκάνα μίλησε και για τον εαυτό του. Μπορεί να έχει περιορισμένο ρόλο μέχρι σήμερα, ωστόσο όμως δεν πτοείται και δουλεύει σκληρά για να βοηθήσει την ομάδα του:\n“Παίρνω κάθε μέρα διαφορετικά. Οι συμπαίκτες μου κι ο κόουτς με βοηθάνε να προσαρμοστώ και να βελτιωθώ. Παίζω πάντα σκληρά, ακούω τον προπονητή μου και τις συμβουλές του και θέλω κάθε μέρα να κερδίσω κάτι από την προπόνηση”.\nTags Βαλένθια Ευρωλίγκα Μπεν Μπεντίλ Μπόγιαν Ντούμπλιεβιτς Παναθηναΐκός


basics Archives - Page 26 of 27 - MaryMary.gr | Page 26\nΆρθρα με το tag: basics\nΤα Basics του Minimal Styling\nTo Καλοκαίρι είναι η ιδανική περίοδος να ανανεώσετε ντουλάπα και στυλ επιλέγοντας το minimal styling. Καθαρές γραμμές, γεμάτες δύναμη και κομψότητα καθοδηγούν σύγχρονα look του Καλοκαιριού. Για όσες λατρεύουν την ...\nStyle Tips για το Στενό Φόρεμα\nΈνα φόρεμα κολλητό – sheath dress – που ακολουθεί ομαλά την καμπύλη του σώματος σας είναι τόσο basic όσο και ένας μαύρος καμβάς. Όπως ακριβώς το LBD ( το μικρό μαύρο ...\nΤα νέα basics της ντουλάπας σας\nΗ σύγχρονη ντουλάπα μιας πολυάσχολης γυναίκας έχει πολλές απαιτήσεις. Η κυριότερη από αυτές: κομμάτια ευέλικτα που να φοριούνται όλες τις ώρες καλύπτοντας διαφορετικές περιστάσεις – επιλογές που λειτουργούν εξίσου καλά ...\nΗ δύναμη του τέλειου παπουτσιού\nΔεν υπάρχει άρνηση για τη δύναμη του τέλειου παπουτσιού, όχι μόνο διαμορφώνει στυλ, θέτει βάσεις για ένα σωστά δομημένο look, αλλά με δύναμη μεταμορφώνει τις εμφανίσεις μας και αυτό μας ...\nΚομψοί τρόποι να φορεθεί το ανδρικό πουκάμισο\nΤο ανδρικό oversized πουκάμισο δανείζει τη σιλουέτα του στη γυναικεία γκαρνταρόμπα και το αποτέλεσμα αυτού, απίστευτα κομψές εμφανίσεις. Ένα κομμάτι διαχρονικό, ευέλικτο, ικανό να προσαρμοστεί οπουδήποτε, χωρίς να δείχνει ξένο. ...\nΤο διαχρονικό λευκό T-shirt\nΤο αναλλοίωτο λευκό t-shirt αναδεικνύει την προσωπικότητα μας και θεωρείται ένα κομμάτι διαχρονικό, ακριβώς επειδή μπορούμε να το κάνουμε δικό μας. Έχει εκτιμηθεί όσο λίγα κομμάτια, για την απλότητα του ...\nΤα Blazer το Καλοκαίρι\nΑν υπάρχει ένα κομμάτι που είναι παντός καιρού και στυλ. Φοριέται μεταξύ σημαντικών συναντήσεων και πιθανές καλοκαιρινές βραδιές με χαμηλή θερμοκρασία, αυτό είναι το blazer. Ανακαλύψτε πως θα φορέσετε τα ...\nNeutral Look του Καλοκαιριού\nΚατά τη διάρκεια του Καλοκαιριού οι ζωές μας τείνουν να χαρακτηρίζονται από μια ηθελημένη βοή – πολλά πράγματα συγκεντρωμένα σε μια μέρα – συναντήσεις με φίλους, περισσότερες εξόδους, περισσότερα ποτά. ...\nΤο καπέλο Panama\nΤα panama καπέλα αποτελούν ένα ακόμη κομμάτι, που αγοράζεις τώρα και το έχεις για πάντα. Το προσόν αυτό διαθέτουν κομμάτια που συγκαταλέγονται στην κατηγορία των basics, κομμάτια που ξεχωρίζουν για ...\nΤζιν Σορτς + Λευκό Πουκάμισο\nΈνας κλασικός καλοκαιρινός συνδυασμός, είναι αυτός των τζιν σορτς και το λευκό πουκάμισο. Λίγα ρούχα θα βρίσκονται πρώτα στη λίστα του καταλόγου των basics, και εντός σκηνής. Ένα από αυτά τα ...\nLe Mariniere: Η ιστορία του Ριγέ Top\nΥπάρχουν κομμάτια που ξεπερνούν το χρόνο, την ηλικία και τις τάσεις. Όλα αυτά για το κλασικό ριγέ μοτίβο ενός top σε κρεμ λευκό και σκούρο μπλε. Στρογγυλή λαιμόκοψη, οριζόντιες λωρίδες, βαμβακερό ...\nΤο παντοτινό λευκό πουκάμισο\nΤο παντοτινό λευκό πουκάμισο, χωρίς να είναι υπερβολή. Το αγοράζετε τώρα και το φοράτε για πάντα. Ανήκει σε αυτή την κατηγορία κομματιών και απαραιτήτως οφείλει να υπάρχει στη ντουλάπα σας ...\nΤο Trend του Χακί και οι Συνδυασμοί του\nΤο χακί τις τελευταίες σεζόν έδειξε να υποβαθμίζεται από το ροζ της Barbie. Ίσως, η ψαλίδα να μεγάλωνε κι άλλο, αν γνωρίζατε κι άλλα χρώματα. Ενδεχομένως, ο λόγος που βρέθηκε αρκετά χαμηλά ...\nΤο Φθινοπωρινό μακιγιάζ του Tom Ford\nΒαριές κουβέντες για τη Φουρέιρα: Ποια την κατηγορεί ότι καλλιεργεί τον ρατσισμό;


Ντομάτες "Sugar Pudovichok": περιγραφή και χαρακτηριστικά της ποικιλίας, φροντίδα για ντομάτες και φωτογραφίες - Επίσης - 2021\nΒαρέων βαρών γλυκιά ντομάτα - περιγραφή της ποικιλίας "Sugar pudovichok" από τον Σιβηρικό Κήπο\nΟι ντομάτες με μεγάλη καρπό είναι ιδανικές για συγκομιδή (lecho, σαλάτες και σάλτσες) και για φρέσκια κατανάλωση. Η ζάχαρη pudovic είναι μία από αυτές τις ποικιλίες. Οι καρποί του είναι εντυπωσιακοί στο μέγεθος, την υψηλή γεύση και τις τεχνικές τους ιδιότητες.\nΣτο άρθρο μας θα βρείτε μια πλήρη περιγραφή της ποικιλίας, μπορείτε να εξοικειωθείτε με τα κύρια χαρακτηριστικά και τα χαρακτηριστικά καλλιέργειάς της.\nΝτομάτα "Sugar Pudovichok": περιγραφή ποικιλίας\nΌνομα ποικιλίας Ζάχαρη σε σκόνη\nΗ μορφή Επίπεδη\nΜέσο βάρος ντομάτας 500-600 γραμμάρια\nΕφαρμογή Φρέσκο, για χυμό\nΗ ποικιλία εκτράφηκε από κτηνοτρόφους της ρωσικής εταιρείας Sibirskiy Sad, που καταχωρήθηκε το 1999. Η ποικιλία ανήκει στις αόριστες ποικιλίες για την καλλιέργεια θερμοκηπίου και εδάφους, καθώς είναι περιορισμένη στην ανάπτυξη. Το ύψος του θάμνου στο ανοιχτό χωράφι δεν υπερβαίνει τα 80 cm, και στο θερμοκήπιο "Sugar Pudovichok" μπορεί να φτάσει σε ύψος 110 cm ή περισσότερο.\nΟ θάμνος δεν έχει στέλεχος, συνιστάται να μεγαλώνει σε δύο στελέχη. Με αυτόν τον σχηματισμό, τα φρούτα θα είναι μεγάλα, διαφορετικά η απόδοση μπορεί να μειωθεί. Η ποικιλία είναι στα μέσα της σεζόν - 110-115 ημέρες περνούν από την εμφάνιση των πρώτων βλαστών έως τη μαζική ωρίμανση των φρούτων. Η ζάχαρη pudovic δεν επηρεάζεται συχνότερα από συγκεκριμένες καλλιέργειες από άλλες ντομάτες. Κατά την καλλιέργεια, είναι σημαντικό να προσέχετε την εναλλαγή των καλλιεργειών και να παρακολουθείτε συνεχώς την κατάσταση των φύλλων και των φρούτων.\nΌταν καλλιεργείται σε δύο στελέχη, η απόδοση της ποικιλίας είναι 6-8 κιλά ανά φυτό. Με αυξημένη προσοχή στη γεωργική τεχνολογία, η απόδοση μπορεί να φτάσει τα 10-12 κιλά ανά θάμνο. Το κύριο πλεονέκτημα του Sugar Pudovitch είναι η υψηλή ποιότητα των φρούτων, τα οποία μεταφέρονται εύκολα και είναι ευέλικτα στο σκοπό τους.\nΔεν υπάρχουν τόσα πολλά μειονεκτήματα της ντομάτας και συνίστανται σε υψηλό ύψος θάμνων για απροσδιόριστες ποικιλίες, γι 'αυτό πρέπει να χρησιμοποιηθεί μια καλτσοδέτα.\nΖάχαρη σε σκόνη 6-8 κιλά ανά φυτό\nΈνωση 8 15-19 κιλά ανά τετραγωνικό μέτρο\nΜαρίνα Γκρόιβ 15-17 κιλά ανά τετραγωνικό μέτρο\nΌταν είναι ώριμα, οι καρποί του Sugar Pudovic είναι κόκκινοι, ομοιόμορφοι, ομοιόμορφοι.\nΤο μέγεθος των φρούτων είναι μεγάλο, το μέσο βάρος μιας ντομάτας φτάνει τα 500-600 g.\nΗ περιεκτικότητα σε ξηρά ύλη είναι υψηλή.\nΥπάρχουν περισσότεροι θάλαμοι σπόρων από ό, τι στις ντομάτες με μικρά φρούτα, ο αριθμός τους είναι κατά μέσο όρο περίπου 3-4 κομμάτια.\nΟι σπόροι είναι λίγοι, μικροί, χωρίς έντονη προστατευτική μεμβράνη, εύκολα διαχωρισμένοι από τον πολτό.\nΛόγω της χαμηλής ποσότητας χυμού και υψηλής ξηρότητας, το Sugar Puddle είναι ιδανικό για την παρασκευή φρέσκων σαλατών και ορεκτικών, για παρασκευάσματα με τη μορφή ζυμαρικών ή σάλτσες, καθώς και για τη συντήρηση σαλάτας.\nΖάχαρη σε σκόνη 500-600 γραμμάρια\nΚίτρινος γίγαντας 400 γραμμάρια\nΑδιαχώριστες καρδιές 600-800 γραμμάρια\nαθίγγανος 100-180 γραμμάρια\nDusya κόκκινο 150-300 γραμμάρια\nΜαύρο αχλάδι 55-80 γραμμάρια\nΜαύρο παγάκι 80-100 γραμμάρια\nΠαρακάτω θα δείτε μερικές φωτογραφίες της ντομάτας Sugar Pudovichok:\nΗ ντομάτα είναι ιδανική για καλλιέργεια στα μεσαία γεωγραφικά πλάτη. Αναπτύσσεται καλά και αποδίδει καρπούς στην περιοχή της Μόσχας, τη Σιβηρία και την Άπω Ανατολή. Σε περισσότερες βόρειες περιοχές, συνιστάται η καλλιέργεια ντοματών σε κλειστό έδαφος - θερμοκήπια μεμβράνης, πολυανθρακικού ή γυαλιού.\nΗ ποικιλία αισθάνεται καλή ακόμη και σε αντίξοες καιρικές συνθήκες, ωστόσο, όταν την καλλιεργείτε, είναι απαραίτητο να παρακολουθείτε τον εξαερισμό των θάμνων, καθώς και τη γονιμότητα του εδάφους.\nΧρειάζεται επίσης τσίμπημα. Συνιστάται να απομακρύνετε όλα τα παιδιά της γης πάνω από το πρώτο κλαδί και κατά τη στιγμή της τοποθέτησης των φρούτων, αφαιρέστε τις λεπίδες φύλλων που βρίσκονται κάτω από αυτές. Η συνιστώμενη πυκνότητα φύτευσης για καλή συγκομιδή είναι 3 ή 4 θάμνοι ανά τετραγωνικό μέτρο.\nΗ ποικιλία επηρεάζεται μετρίως από όψιμη όραση, μωσαϊκό και καφέ σημείο (σε θερμοκήπια). Για να αποφευχθεί η μόλυνση και η εξάπλωση της λοίμωξης, συνιστάται η διεξαγωγή προληπτικών θεραπειών με Fitosporin, υπερμαγγανικό κάλιο και Polycarbacin.\nΟι ντομάτες αυτής της ποικιλίας επηρεάζονται επίσης από παράσιτα: ακάρεα αράχνης, σκουλήκια και κουταλιές κήπου (κάμπιες). Μπορείτε να απαλλαγείτε από παράσιτα με τη βοήθεια ειδικών παγίδων, καθώς και εντομοκτόνων. Οι λαϊκές θεραπείες είναι επίσης αποτελεσματικές - εγχύσεις αψιθιάς ή καυτερή πιπεριά.\nΤο "Sugar pudovichok" είναι σε θέση να εκπλήξει τους κηπουρούς με το μέγεθος και τη γλυκύτητα του φρούτου. Με ιδιαίτερη φροντίδα, 8-10 θάμνοι μπορούν να ικανοποιήσουν την ανάγκη της οικογένειας για φρέσκα φρούτα κατά τη διάρκεια του καλοκαιριού.\nΔες το βίντεο: Ο Ιός της Καστανής Ρυτίδωσης απειλή για την καλλιέργεια της τομάτας - Συνέπειες και μέτρα πρόληψης (Ιούλιος 2021).\nCopyright 2021 \_ Όλα για την κηπουρική \_ Βαρέων βαρών γλυκιά ντομάτα - περιγραφή της ποικιλίας "Sugar pudovichok" από τον Σιβηρικό Κήπο


Έφηβος βουλευτής στη Βουλή: H Μακεδονία ήταν, είναι και θα είναι ελληνική - Βεργίνα News\nΈφηβος βουλευτής στη Βουλή: H Μακεδονία ήταν, είναι και θα είναι ελληνική\nΟ 17χρονος, Πέτρος Σιγκούδης έφηβος βουλευτής του 3ου ΓΕΛ Γιαννιτσών, στην ομιλία του στη Βουλή των εφήβων αναφέρθηκε στην Συμφωνία των Πρεσπών, κερδίζοντας τα χειροκροτήματα των εφήβων βουλευτών.\n«Είμαι απογοητευμένος που βρίσκομαι στο χώρο που πριν περίπου μισό χρόνο οι Έλληνες βουλευτές ψήφισαν τη Συμφωνία των Πρεσπών με την οποία δε συμφωνεί βεβαίως η πλειονότητα του ελληνικού λαού. Δεν είμαστε φασίστες, αλλά Έλληνες πατριώτες που αγαπούν όλες τις πατρίδες, όλου του κόσμου. Η Μακεδονία ήταν, είναι και θα είναι ελληνική», είπε ο 17χρονος, Γιαννιτσιώτης με όλους τους έφηβους βουλευτές να χειροκροτούν.\nΕπόμενο άρθροΚόπηκε από το Show του ΑΝΤ1 ο Νίκος Μωραΐτης;\nΓιωργος Βασιλειαδης 10 Σεπτεμβρίου 2019 At 17:42\nΚωστας Οικονομου 10 Σεπτεμβρίου 2019 At 18:15


Ιταλία: Εννέα άνθρωποι σκοτώθηκαν από πτώση καμπίνας τελεφερίκ κοντά στη λίμνη Ματζιόρε - Παραπολιτικά Αργολίδα\nΙταλία: Εννέα άνθρωποι σκοτώθηκαν από πτώση καμπίνας τελεφερίκ κοντά στη λίμνη Ματζιόρε\nΣύμφωνα με την ιταλική δημόσια τηλεόραση Rai, τουλάχιστον εννέα άνθρωποι έχασαν τη ζωή τους από πτώση καμπίνας τελεφερίκ, σε μικρή απόσταση από τη λίμνη Ματζιόρε, στη βορειοδυτική Ιταλία. Λίγο πριν από τη μία το μεσημέρι τοπική ώρα, ξαφνικά, το ατσάλινο νήμα του τελεφερίκ φέρεται να έσπασε και η καμπίνα έπεσε στο κενό.\nΛόγω των καλών καιρικών συνθηκών, στην περιοχή αυτή του Πεδεμόντιου βρίσκονται αρκετοί τουρίστες και το συγκεκριμένο τελεφερίκ μόλις είχε ξαναρχίσει να λειτουργεί. Στο σημείο του τραγικού συμβάντος έσπευσαν πυροσβέστες και δυνάμεις της Πολιτικής Προστασίας.\nTags: Ιταλία, νεκροί, τελεφερίκ\nΘρησκευτικά 8 Αυγούστου 2021\nΝεομάρτυρας της Ορθόδοξης Χριστιανικής Εκκλησίας, η μνήμη του οποίου τιμάται στις 8 Αυγούστου. Την ημέρα αυτή γιορτάζει ο Τριαντάφυλλος και η Τριανταφυλλία. Ο Τριαντάφυλλος καταγόταν από τη Ζαγορά Πηλίου και εργαζόταν ως ναύτης. Στις 8 Αυγούστου 1680, ευρισκόμενος στην Κωνσταντινούπολη, αποκεφαλίστηκε στον ιππόδρομο, επειδή αρνήθηκε να αλλαξοπιστήσει και να γίνει μουσουλμάνος. Τμήμα του λειψάνου του […]


Βελόπουλος από τα Χανιά: «Καμία προσφυγή σε διεθνή δικαστήρια - Οι Τούρκοι διεκδικούν κάτι που δεν είναι δικό τους!» - Χανιά - Νέα Κρήτη\nΤώρα διαβάζετε: Βελόπουλος από τα Χανιά: «Καμία προσφυγή σε διεθνή δικαστήρια - Οι Τούρκοι διεκδικούν κάτι που δεν είναι δικό τους!»\nΒελόπουλος από τα Χανιά: «Καμία προσφυγή σε διεθνή δικαστήρια - Οι Τούρκοι διεκδικούν κάτι που δεν είναι δικό τους!»\n«Θεωρώ απαράδεκτο, γενικά, να προστρέχεις σε ένα δικαστήριο για να σου επίλυση το ιδιοκτησιακό καθεστώς του σπιτιού σου», τόνισε από τα Χανιά ο πρόεδρος της Ελληνικής Λύσης Κυριάκος Βελόπουλος - «Είναι απαράδεκτο, επειδή οι Τούρκοι διεκδικούν κάτι που δεν είναι δικό τους»\nΑντίθετος σε κάθε περίπτωση προσφυγής σε διεθνή δικαστήρια για την επίλυση διαφορών της χώρας με την Τουρκία, δηλώνει ο πρόεδρος της Ελληνική Λύσης Κυριάκος Βελόπουλος. Μιλώντας σήμερα σε εκδήλωση του κόμματός του, στα Χανιά, ο κ. Βελόπουλος κατηγόρησε όλα τα κόμματα λέγοντας ότι: «Σε όλα τα κόμματα, όλοι συμφωνούν ότι πρέπει να πάμε στη Χάγη», ανέφερε.\n«Είμαι ο μόνος που είμαι εναντίον κάθε προσφυγής σε διεθνές δικαστήριο. Θεωρώ απαράδεκτο, γενικά, να προστρέχεις σε ένα δικαστήριο για να σου επίλυση το ιδιοκτησιακό καθεστώς του σπιτιού σου. Είναι απαράδεκτο, επειδή οι Τούρκοι διεκδικούν κάτι που δεν είναι δικό τους. Αν διεκδικούσαν οι Ιταλοί κάτι άλλο θα πηγαίναμε πάλι στη Χάγη; Κάποια στιγμή πρέπει να καταλάβουμε ότι πρέπει να απαντάμε πέρα από το διάλογο και με τη δύναμη της ισχύος. Υπάρχει ισχύς και με αυτήν μάλλον πρέπει να απαντήσουμε στους Τούρκους, αλλιώς δεν καταλαβαίνει η Τουρκία».


Φόρος τιμής στα θύματα του Ναγκόρνο Καραμπάχ από χιλιάδες Αρμένιους | Η Εφημερίδα των Συντακτών\nΠένθος τριών ημερών από σήμερα στην Αρμενία για τα θύματα των συγκρούσεων με το Αζερμπαϊτζάν, εν μέσω πιέσεων της αντιπολίτευσης για παραίτηση του πρωθυπουργού Νικολ Πασινιάν λόγω των χειρισμών του.\nΟ ίδιος ηγήθηκε της πορείας προς το μνημείο της πρωτεύουσας, όπου έφτασε μαζί με πλήθος χιλιάδων πολιτών για τιμήσουν τους στρατιώτες που έχασαν τη ζωή τους στο μέτωπο.\nΠερισσότεροι από 5.000 άνθρωποι, μεταξύ των οποίων και άμαχοι, σκοτώθηκαν στις δύο χώρες, μετά το ξέσπασμα του πολέμου έξι εβδομάδων στο Ναγκόρνο Καραμπάχ στα τέλη Σεπτεμβρίου.\nΗ σύρραξη σταμάτησε τον Νοέμβριο χάρη σε μια ειρηνευτική συμφωνία για την οποία μεσολάβησε από τη Μόσχα και σύμφωνα με την οποία το Γιερεβάν παραχώρησε πολλά εδάφη στο Μπακού, το οποίο είχε τη στήριξη της Τουρκίας.\nΗ εκεχειρία προκάλεσε οργή στην Αρμενία και η αντιπολίτευση καλεί από τότε τον πρωθυπουργό Νικολ Πασινιάν, ο οποίος σήμερα δήλωσε ότι «όλο το έθνος έχει περάσει και περνάει έναν εφιάλτη». «Μερικές φορές φαίνεται ότι όλα τα όνειρά μας έχουν σπάσει και η αισιοδοξία μας έχει καταστραφεί» είπε σε τηλεοπτική ομιλία του.\nΟι επικριτές του απηύθυναν κάλεσμα για εθνική απεργία από τις 22 Δεκεμβρίου επιμένοντας στην απομάκρυνσή του 45χρονου ηγέτη, τον οποίο θεωρούν «προδότη» γιατί ενέδωσε σε μια ταπεινωτική συμφωνία.\nΕΥΡΩΠΗ 07.10.2020, 18:33\nΝαγκόρνο Καραμπάχ: Βαρύ το τίμημα των αμάχων ενώ οι εκκλήσεις συνεχίζονται\nΚαμία ανάπαυλα δεν διαφαίνεται στις συγκρούσεις μεταξύ της Αρμενίας και του Αζερμπαϊτζάν, παρά τις πολλές εκκλήσεις και τις προειδοποιήσεις από όλες τις πλευρές.


Είδαν την πλάτη του Λασκαράτου στο Asian Le Mans Series - Η Βραδυνή\nΕίδαν την πλάτη του Λασκαράτου στο Asian Le Mans Series\nΠρωταθλητής στην κατηγορία LMP2 Am στο Asian Le Mans Series ο Ανδρέας Λασκαράτος με 4 πρωτιές σε ισάξιους αγώνες\nΟ Ανδρέας Λασκαράτος ολοκλήρωσε με τον καλύτερο δυνατό τρόπο τη συμμετοχή του στο Asian Le Mans Series 2021, κατακτώντας τον τίτλο στην κατηγορία LMP2 Am και μάλιστα με τέσσερις πρωτιές σε ισάριθμους αγώνες!\nO Έλληνας οδηγός που ήταν δεύτερος στην κατηγορία LMP3 του ALMS τη σεζόν 2019/2020, επέστρεψε στο θεσμό αναλαμβάνοντας μία νέα πρόκληση, αγωνιζόμενος για πρώτη φορά με αγωνιστικό πρωτότυπο της LMP2.\nΩς επίσημος οδηγός της επιτυχημένης ομάδας Era Motorsport που μερικές εβδομάδες νωρίτερα είχε κερδίσει τον 24ωρο Αγώνα της Daytona, μοιράστηκε το Oreca 07-Gibson #18 με τον Βρετανό Kyle Tilley και τον Αμερικανό Dwight Merriman.\nΜετά το νταμπλ στο Dubai Autodrome Circuit, ο 34χρονος έδωσε διπλή μάχη στο εντυπωσιακό Yas Marina Circuit στο Abu Dhabi, που φιλοξενεί παραδοσιακά και το τελευταίο Grand Prix της χρονιάς για τη Formula 1.\nΔύο τετράωροι αγώνες αντοχής, με διαφορετικές προκλήσεις.\n«Ο πρώτος αγώνας κύλησε πολύ ομαλά και καθώς είχαμε σημαντικό προβάδισμα όταν ανέλαβα τα ηνία για τα δύο τελευταία ‘stint’, αποφασίσαμε να κάνουμε σημαντικές για τη συνέχεια δοκιμές, σε συνθήκες αγώνα.\nΕπικεντρωθήκαμε στα ελαστικά της Michelin, στη χαρτογράφηση του κινητήρα αλλά και τη στρατηγική, επιδιώκοντας να αποφύγουμε εντελώς το τελευταίο pit stop για ανεφοδιασμό.\nΠράγμα που πέτυχα με καλή διαχείριση καυσίμου», είπε ο Λασκαράτος για τον πρώτο αγώνα στον οποίο το #18 εκκίνησε και τερμάτισε στην έκτη θέση της γενικής κατάταξης αλλά και στην κορυφή της LMP2 Am.\n«Ο τέταρτος αγώνας της σεζόν ήταν και ο μοναδικός που δεν κύλησε όπως θα θέλαμε.\nΣτο ξεκίνημα του αγώνα εκμεταλλευτήκαμε το αυτοκίνητο ασφαλείας ώστε να χρησιμοποιήσουμε εναλλακτική στρατηγική και να πραγματοποιήσουμε διαδοχικά και τα τρία υποχρεωτικά βάσει κανονισμών pit stop μεγάλης διάρκειας.\nΠαρότι αυτό δεν απαγορευόταν από τους κανονισμούς, οι αγωνοδίκες μας επέβαλλαν ποινή την οποία ακολούθησε άλλη μία καθώς ο Dwight πάτησε την λευκή γραμμή στην έξοδο του pitlane.\nΑνέλαβα το τρίτο και τέταρτο ‘stint’ όπου σε αντίθεση με τον προηγούμενο αγώνα, με… ‘αμόλησαν’ για να καλύψουμε έδαφος – πράγμα που καταφέραμε, με πολύ γρήγορους χρόνους και ρυθμό.\nΈτσι τερματίσαμε εκ νέου στην κορυφή της κατηγορίας, κάνοντας το 4 στα 4», σημείωσε ο Ανδρέας.\nΤο πέσιμο της καρό σημαίας βρήκε το #18 στην 27η θέση της γενικής κατάταξης και στην κορυφή της LMP2 Am.\nΤο «Visit Greece» σε κάθε άκρη του πλανήτη\nΈτσι, οι τρεις οδηγοί της Era Motorsport ανέβηκαν στο βάθρο της Yas Marina ως Πρωταθλητές, στην καλύτερη δυνατή διαφήμιση για τη χώρα μας, καθώς ο Λασκαράτος προβάλλει το μήνυμα «Visit Greece» σε κάθε άκρη του πλανήτη, με σημαντικά μέχρι στιγμής αποτελέσματα για την προβολή της χώρας μας.\n«Είναι ένα επίτευγμα για το οποίο μπορεί όλη η ομάδα να είναι περήφανη. Νιώθω υπέροχα, προσπαθώ ακόμα να το συνειδητοποιήσω.\nΉταν εξαιρετικό να είμαι μέλος αυτής της ομάδας, την οποία ένιωσα από την πρώτη στιγμή ως σπίτι μου.\nΚάθε φορά που βγαίναμε στην πίστα πιέζαμε πολύ για να βελτιωθούμε και πετύχαμε κάθε στόχο που θέσαμε.\nΣε προσωπικό επίπεδο, θα ήθελα να ευχαριστήσω τον Ελληνικό Οργανισμό Τουρισμού και ειδικά τον Γενικό Γραμματέα του ΕΟΤ, Κ. Δημήτρη Φραγκάκη, για την εμπιστοσύνη που έδειξαν στο πρόσωπό μου, στηρίζοντας τη φετινή προσπάθεια.\nΚαι χαίρομαι ιδιαίτερα που με επιτυχίες σαν αυτή, εξασφαλίζουμε την καλύτερη δυνατή προβολή της χώρας μας», τονίζει ο Λασκαράτος.\nΕτικέτες: auto, motorsport, αγωνες, αυτοκινητο\nΠανέτοιμη η CUPRA για το πρωτάθλημα Extreme E (vid)


Αιμοραγία πεπτικού - Γ. Θεοδωρόπουλος Χειρουργός\nΑιμορραγία πεπτικού ορίζεται ως η απώλεια αίματος από το πεπτικό σύστημα.\nΣυχνό πρόβλημα της καθημερινής κλινικής πράξης με επίπτωση 100 περιπτώσεις/100.000 άτομα.\nΔιακρίνονται σε αιμορραγίες ανώτερου και σε αιμορραγίες κατώτερου πεπτικού ανάλογα με το εάν η αιτία της αιμορραγίας βρίσκεται εγγύτερα (μέχρι και το12λο) ή απώτερα του συνδέσμου του Τreitz (λεπτό ή παχύ έντερο). Τα 2/3 των αιμορραγιών είναι από το ανώτερο πεπτικό.\nΠερισσότεροι ασθενείς είναι >65 ετών, λόγω αυξημένης επίπτωσης των αιτιών που προκαλούν την αιμορραγία στις μεγάλες ηλικίες, αλλά και συμπαρομαρτούντων καταστάσεων που επιτείνουν την αιμορραγική διάθεση από το πεπτικό (π.χ. λήψη μη στεροειδών αντιφλεγμονωδών φαρμάκων).\nΣε 80% των περιπτώσεων οι αιμορραγίες του πεπτικού είναι αυτοπεριοριζόμενες και αντιμετωπίζονται μόνο με συντηρητικά- υποστηρικτικά μέσα.\nΟι αιμορραγίες πεπτικού υποτροπιάζουν σε 20% (95% των υποτροπών συμβαίνουν το 1ο τριήμερο από την εισαγωγή).\nΧειρουργική αντιμετώπιση απαιτείται σε 3-10% (πιο συχνά σε αιμορραγίες ανώτερου πεπτικού).\nΘνητότητα (5-10%) και νοσηρότητα εξαρτώνται από: την αιτία και τη σοβαρότητα (μέγεθος) της αιμορραγίας, τη γενική κατάσταση της υγείας και την ηλικία του ασθενούς.\nΤα γαστρο12δακτυλικά έλκη αποτελούν τη συνηθέστερη αιτία αιμορραγίας από το ανώτερο πεπτικό σύστημα (35-45%), ενώ η οισοφαγίτιδα και η γαστρίτιδα μαζί με τα γαστρο12δακτυλικά έλκη ευθύνονται για το 70-90% των αιμορραγιών από το ανώτερο πεπτικό σύστημα στη μέση ηλικία.\nΤα εκκολπώματα αποτελούν το πιο συχνό αίτιο μαζικής αιμορραγίας κατώτερου πεπτικού με δεύτερη κοινότερη αιτία τις αγγειοδυσπλασίες (συνήθως ευρισκόμενες στο δεξιό κόλον). Η αιμορροϊδοπάθεια και η ραγάδα πρωκτού είναι κοινά αίτια απώλειας αίματος, αλλά σπανιότατα οδηγούν σε μαζική αιμορραγία.\nΤα αίτια της αιμορραγίας ανώτερου πεπτικού με τις αντίστοιχες συχνότητες συνοψίζονται στον Πίνακα 1.\nΤα αίτια της αιμορραγίας κατώτερου πεπτικού με τις αντίστοιχες συχνότητες συνοψίζονται στον Πίνακα 2.\nΑίτια αιμορραγίας ανώτερου πεπτικού\nΑίτια αιμορραγίας κατώτερου πεπτικού\nΑπαραίτητη είναι η ενδελεχής λήψη λεπτομερούς ιστορικού και η πλήρης αντικειμενική εξέταση, τα οποία πραγματοποιούνται εξαρχής, εφόσον ο ασθενής είναι αιμοδυναμικά σταθερός. Οι σημαντικές αυτές ενέργειες, καθώς και ο λεπτομερής παρακλινικός έλεγχος, ωστόσο, πρέπει να γίνονται μετά την αιμοδυναμική σταθεροποίηση του ασθενούς, η οποία αποτελεί το πρωταρχικό μέλημα, ιδιαίτερα στις σοβαρές αιμορραγίες που προκαλούν αιμοδυναμική αστάθεια.\nΙδιαιτερότητες στη συμπτωματολογία του ασθενούς, από όπου πηγάζουν πληροφορίες χρήσιμες στη διαφορική διάγνωση, αναλύονται παρακάτω.\nΤρόποι εκδήλωσης αιμορραγίας πεπτικού\nΑιματέμεση (σε 50% των αιμορραγιών ανώτερου πεπτικού): έμετος με αίμα και πήγματα.\nΚαφεοειδής έμετος: παλαιό αίμα.\nΜέλαινα κένωση (σε 20% αιμορραγιών ανώτερου πεπτικού): μαύρα σαν πίσσα κόπρανα λόγω της αποδόμησης της αιμοσφαιρίνης κατά την δίοδο της από τον πεπτικό σωλήνα. Μέλαινες κενώσεις υποδηλώνουν αιμορραγία από ανώτερο πεπτικό (είναι η συχνότερη εκδήλωση). Βλάβες σε μικρά (< 0.1 mm) αγγεία του υποβλεννογόνιου εκδηλώνονται συνήθως με μικρή απώλεια αίματος και μέλαινες κενώσεις, αντίθετα με διαβρώσεις μεγαλυτέρων αγγείων (μέχρι και 2mm) που εντοπίζονται στη βάση χρόνιων ελκών που φλεγμαίνουν, οι οποίες εκδηλώνονται με σημαντική αιμορραγία και αιματέμεση. Μικρή απώλεια από το κατώτερο πεπτικό ιδίως από το δεξιό κόλον μπορεί να εκδηλωθεί με μέλαινα κένωση.\nΑιματέμεση και μέλαινα κένωση (σε 30% των αιμορραγιών ανώτερου πεπτικού).\nΑιματοχεσία: Αποβολή ζωηρώς ερυθρού αίματος και πηγμάτων δια του πρωκτού. Ερυθρομέλαινα κένωση ή αιματοχεσία υποδηλώνουν αιμορραγία από το κατώτερο πεπτικό. Μαζική αιμορραγία ανώτερου πεπτικού μπορεί να εκδηλωθεί με ερυθρομέλαινα ή αιματοχεσία λόγω της μαζικής ταχείας διόδου του αίματος από τον πεπτικό σωλήνα.\nΣυμπτωματική (αδυναμία, καταβολή, λιποθυμικό επεισόδιο) ή ασυμπτωματική σιδηροπενική, μικροκυτταρική, υπόχρωμη αναιμία, λόγω μικρής, χρόνιας (λανθάνουσας) απώλειας αίματος, που δεν είναι ορατή και δεν γίνεται αντιληπτή, παρά μόνο με την εξέταση των κοπράνων για μικροσκοπική παρουσία αίματος. Οφείλεται συνηθέστερα σε νεοπλασίες του πεπτικού, με συχνότερη το αδενοκαρκίνωμα του δεξιού κόλου.\nΑλλαγές συνηθειών εντερικής λειτουργίας\nΚάθε πρόσφατη αλλαγή στις συνήθειες του εντέρου (πρωτοεμφανιζόμενη δυσκοιλιότητα ή διάρροια), αλλαγή στο χρώμα, σύσταση ή σχήμα των κοπράνων λαμβάνεται σοβαρά υπ’ όψιν στη διερεύνηση του ασθενούς, κυρίως για τον αποκλεισμό παρουσίας κακοήθειας στο παχύ έντερο.\nΑνώδυνη αιμορραγία είναι κοινή και μπορεί να σχετίζεται με την παρουσία κιρσών, αγγειοδυσπλασιών, εκκολπωμάτων ή νεοπλασμάτων.\nΕπιγαστρικό άλγος σχετίζεται με γαστρο12δακτυλικό έλκος, γαστρίτιδα ή οισοφαγίτιδα.\nΕντοπισμένο ή διάχυτο κωλικοειδές άλγος μπορεί να οφείλεται σε φλεγμονώδη νόσο του εντέρου, αποφρακτικό ορθοκολικό καρκίνο ή λοιμώδεις εντεροκολίτιδες.\nΔιάχυτο άλγος δυσανάλογο με τα ευρήματα από την αντικειμενική εξέταση της κοιλιάς (απουσία περιτοναϊσμού), όταν συνυπάρχει με αιμορραγία του πεπτικού υποδηλώνει εντερική ισχαιμία.\nΠαράγοντες κινδύνου και προδιαθεσικές καταστάσεις\nΠαράγοντες που προδιαθέτουν σε έλκος: στεροειδή, μη στεροειδή αντιφλεγμονώδη, αλκοόλ, κάπνισμα.\nΣοβαρό stress: μείζον τραύμα, μαζικό έγκαυμα.\nΙστορικό οισοφαγο-γαστροσκόπησης, κολονοσκόπησης, τοποθέτησης ρινογαστρικού σωλήνα.\nΠολλαπλοί έμετοι και αναγωγές: διάβρωση Mallory-Weiss στην οισοφαγογαστρική συμβολή.\nΙστορικό αμβλέος ή διατιτραίνοντος τραύματος.\nΠυρετός, ρίγη: φλεγμονώδης ή λοιμώδης αιτιολογία.\nΑπώλεια βάρους, ανορεξία, καταβολή: κοινά συμπτώματα που σχετίζονται με ενδοκοιλιακές κακοήθειες.\nΖάλη, ορθοστατική υπόταση: ενδεικτικά οξείας απώλειας αίματος ή σοβαρής αναιμίας από χρόνια λανθάνουσα απώλεια αίματος.\nΠροηγούμενα επεισόδια αιμορραγίας πεπτικού: αναζητούνται πληροφορίες που αφορούν στη σοβαρότητα τους (πόσες μονάδες αίματος μεταγγίστηκαν;), στη συχνότητά τους και στη διενέργεια διαγνωστικών και θεραπευτικών ενδοσκοπικών παρεμβάσεων.\nΓενική εμφάνιση ασθενούς\nΑσθενής με μέτρια ή σοβαρή αιμορραγία έχει δυσφορία, είναι ωχρός, αγχώδης και, πιθανά συγχυτικός ή και με ελαττωμένο επίπεδο συνείδησης.\nΑρτηριακή πίεση: αναζητιέται υπόταση ή ορθοστατικές μεταβολές (πτώση αρτηριακής πίεσης στην όρθια θέση >20 mmHg).\nΣφύξεις: ταχυκαρδία ή ορθοστατικές μεταβολές (αύξηση των σφύξεων στην όρθια θέση >20/min).\nΘερμοκρασία: μπορεί να είναι αυξημένη σε λοιμώξεις, φλεγμονές.\nΡυθμός αναπνοής: οι αναπνοές μπορεί να είναι ρηχές και γρήγορες σε σοβαρή αιμορραγία.\nΊκτερος, ερύθημα παλαμών, αραχνοειδείς τηλεαγγειεκτασ, γυναικομαστία, ατροφικοί όρχεις, αστηριξία σχετίζονται με κίρρωση ήπατος, πυλαία υπέρταση\nκαι αιμορραγούντες κισρούς οισοφάγου.\nΕκχυμώσεις και πετέχειες σχετίζονται με υποκείμενες πηκτικές διαταραχές ή\nΩχρός, ξηρός βλεννογόνος στόματος, στίγματα αιμορραγίας στοματοφαρυγγικής αρχής.\nΕπισκόπηση: διάταση, ίκτερος, «κεφαλή Μέδουσας».\nΑκρόαση: εντερικοί ήχοι συνήθως αυξημένοι σε αιμορραγία ανώτερου πεπτικού.\nΨηλάφηση: εκτίμηση ευαισθησίας στην ψηλάφηση, αναζήτηση περιτοναϊκών σημείων (π.χ, ακούσια σύσπαση κοιλιακού τοιχώματος).\nΔακτυλική εξέταση πρωκτού- ορθού: εκτίμηση χρώματος κοπράνων (μέλαινα, αιματοχεσία, μικροσκοπική απώλεια αίματος), τυχόν παρουσίας πρωκτικών παθολογιών (π.χ. αιμορροΐδες, ραγάδα), παρουσίας νεοπλάσματος στο ορθό. Αιματοχεσία με ζωηρό κόκκινο αίμα και θρόμβους στο γάντι της δακτυλικής παραπέμπει σε αιμορραγία από το κατώτερο πεπτικό, εκτός από ποσοστό περίπου 10%, όπου τέτοια σοβαρή αιμορραγία από το ανώτερο πεπτικό, σε μία τέτοια περίπτωση, όμως, κατά κανόνα, υπάρχει και αιμοδυναμική αστάθεια.\nΚατά την αρχική λήψη αίματος για εργαστηριακό έλεγχο αποστέλλεται διασταύρωση για 4-6 μονάδες συμπυκνωμένων ερυθρών, οι οποίες πρέπει να είναι άμεσα διαθέσιμες κατά τη νοσηλεία του ασθενούς.\nΟι αρχικές τιμές δεν είναι αντιπροσωπευτικές, διότι η αιμοαραίωση που ακολουθεί τη μεταφορά ύδατος από το διάμεσο στον ενδαγγειακό χώρο για την αποκατάσταση της ενδαγγειακής πίεσης, απαιτεί χρόνο. Μόνο όταν αναπληρωθούν οι απώλειες των υγρών έχουμε αντιπροσωπευτική εικόνα του αιματοκρίτη.\nΥποχρωμία και μικροκυττάρωση είναι ενδεικτικές χρόνιας απώλειας αίματος.\nΜακροκυττάρωση μπορεί να συνυπάρχει με υποθρεψία συνεπεία της χρόνιας κατάχρησης αλκοόλ, που έχει οδηγήσει σε κίρρωση ήπατος.\nΘρομβοκυττοπενία οφείλεται σε διαταραχή πηκτικότητας του αίματος που σχετίζεται με μαζική απώλεια αίματος\nΘρομβοκυττοπενία μπορεί να συνυπάρχει σε κιρρωτικούς ασθενείς λόγω υπερσπληνισμού.\nΈλεγχος πηκτικότητας του αίματος (PT/ APTT και INR), μέτρηση των επιπέδων ινωδογόνου και των προϊόντων ινικής (επηρεασμένα σε μαζικές αιμορραγίες).\nΈλεγχος νεφρικής λειτουργίας, ηλεκτρολυτικών διαταραχών:\nΔιαταραχές τους είναι συνήθως δευτερογενείς στην απώλεια όγκου ύδατος ή των εμέτων.\nΥψηλές τιμές ουρίας αίματος μπορεί να οφείλονται στην αυξημένη απορρόφηση πρωτεϊνών του αίματος στην αιμορραγία του ανώτερου πεπτικού, αλλά και λόγω της αφυδάτωσης.\nΗπατικά ένζυμα (επηρεασμένα όταν η υποκείμενη παθολογία που οδήγησε στην αιμορραγία οφείλεται σε ηπατική βλάβη, π.χ. κίρρωση και κιρσοί).\nΕκτίμηση της σοβαρότητας της αιμορραγίας\nΗ αρχική εκτίμηση της ποσότητας αίματος που έχει χαθεί είναι απαραίτητη προκειμένου να καθορισθεί η ανάγκη για επείγουσα αναζωογόνηση του ασθενούς (Πίνακας 3).\nΓια την αντιμετώπιση του ασθενούς με αιμορραγία πεπτικού η συνεργασία του χειρουργού, του γαστρεντερολόγου, του επεμβατικού ακτινολόγου (εφόσον είναι διαθέσιμος) και, ενδεχομένως, του εντατικολόγου είναι απαραίτητη.\nΕκτίμηση σοβαρότητας του ασθενούς με αιμορραγία πεπτικού\nΑιμοδυναμική σταθεροποίηση- Αρχικές ενέργειες\nΣε ασθενείς με μεγάλη απώλεια αίματος (μαζική αιματέμεση ή αιματοχεσία) ή σε ασθενείς με σημεία καταπληξίας (ταχυκαρδία, υπόταση, ορθοστατική υπόταση) εφαρμόζονται οι βασικές αρχές αναζωογόνησης, ανάλογα με αυτές που εφαρμόζονται στον πολυτραυματία, γνωστές ως ABC (Αirway, Breathing, Circulation), πριν από κάθε προσπάθεια διάγνωσης του αιτίου που προκάλεσε την αιμορραγία.\nΧορηγείται οξυγόνο με ρινικές κάνουλες ή εάν απαιτηθεί (σε ληθαργικό ασθενή με μαζική αιμορραγία) ενδοτραχειακή διασωλήνωση και μηχανικός αερισμός.\nΤοποθετούνται δύο ευρείς περιφερικοί φλεβοκαθετήρες (16-18 G), από τους οποίους, αφού ληφθεί αίμα για το βασικό εργαστηριακό έλεγχο και τη διασταύρωση αίματος, χορηγούνται κρυσταλλοειδή διαλύματα (Normal Saline ή Lactated Ringer's).\nΤοποθετείται ουροκαθετήρας Foley για τη μέτρηση αποβολής ούρων, ως δείκτη επαρκούς ανάνηψης με υγρά.\nΕάν ο ασθενής δεν σταθεροποιείται μετά την ταχεία χορήγηση 2 lit κρυσταλλοειδών, μεταγγίζεται με διασταυρωμένο αίμα (συμπυκνωμένα ερυθρά). Στόχος είναι να διατηρηθεί η αιμοσφαιρίνη ≥9 mg/dl στους ασθενείς με στεφανιαία νόσο, ενώ σε νεώτερους ασθενείς χωρίς συνοδά νοσήματα και σε ασθενείς με κίρρωση και πυλαία υπέρταση επίπεδα αιμοσφαιρίνης >7-8mg/dl είναι συνήθως επαρκή.\nΣε ασθενείς με αιμορραγία λόγω λήψης αντιπηκτικών φαρμάκων (συνήθως δικουμαρινικά αντιπηκτικά) χρειάζεται να αποκατασταθεί η διαταραχή χορηγώντας πλάσμα (Fresh Frozen Plasma, FFP) και σπανιότερα βιταμίνη Κ.\nΕφόσον δεν υπάρχουν διαταραχές της πηκτικότητας του αίματος ή των αιμοπεταλίων ο ασθενής μεταγγίζεται με πλάσματα αφού πρώτα λάβει 6 περίπου μονάδες αίματος ή το INR του είναι ≥1.5.\nΜετάγγιση με αιμοπετάλια λαμβάνει χώρα όταν ο ασθενής μεταγγισθεί με περισσότερες από 10 μονάδες αίματος ή εφόσον ο αριθμός των αιμοπεταλίων είναι μικρότερος από 50.000.\nΗ χορήγηση ασβεστίου (με ρυθμό έγχυσης > 50ml/min), βιταμίνης Κ και κρυοϊζήματος (για τη διόρθωση του χαμηλού ινωδογόνου) μπορεί, επίσης, να συμβάλλουν σημαντικά στον έλεγχο της αιμορραγίας.\nΤοποθετείται ρινογαστρικός σωλήνας Levin.\nH αναρρόφηση αίματος από το Levin αποδεικνύει ότι η αιμορραγία προέρχεται από το ανώτερο πεπτικό.\nΗ αναρρόφηση χολής παραπέμπει σε αιμορραγία από το κατώτερο πεπτικό.\nΗ αναρρόφηση καθαρού γαστρικού περιεχομένου είναι μη διαγνωστική.\nΦάρμακα στην αιμορραγία ανώτερου πεπτικού:\nΑναστολείς αντλίας πρωτονίων (Proton Pump Inhibitors, PPIs): Συστήνεται η εμπειρική έναρξη ενδοφλέβιας χορήγησης ομεπραζόλης (40 mg X 2) με την εμφάνιση του ασθενούς με αιμορραγία ανώτερου πεπτικού έως, τουλάχιστον, την επίσχεσή της, αφού, έχει αποδειχθεί ότι, αντίθετα με τα άλλα κοινώς χρησιμοποιούμενα αντιεκκριτικά, τους ανταγωνιστές Η2 (π.χ. ρανιτιδίνη), συντελούν στην ελάττωση της υποτροπής της αιμορραγίας.\nΣωματοστατίνη και το ανάλογο της, οκτρεοτίδη: χρησιμοποιούνται στην αιμορραγία από κιρσούς οισιφάγου, αλλά μπορεί να ελαττώσει και την πιθανότητα αιμορραγίας από άλλα αίτια (ενδοφλέβια χορήγηση bolus 25-50 mcg, ακολουθούμενη από συνεχή έγχυση 25-50 mcg/ώρα).\nΤρανεξαμικό οξύ: αντιινωδολυτικός παράγοντας που ελαττώνει τη θνητότητα από τις αιμορραγίες του ανώτερου πεπτικού\nΣε κιρσορραγία, ο επιπωματισμός με μπαλόνι (καθετήρας Seagstaken-Blackmore), με αποτελεσματικότητα του στην επίσχεση της αιμορραγίας που κυμαίνεται από 50 έως 80%, ενώ απαιτείται συχνή επανεκτίμηση και έλεγχος του καθετήρα για αποφυγή πιθανής νέκρωσης λόγω ισχαιμίας.\nΠαρακολούθηση συνέχισης αιμορραγίας.\nΑπαιτείται η συνεχής παρακολούθηση των ζωτικών σημείων, μέτρηση της ωριαίας αποβολής ούρων, συχνή μέτρηση του αιματοκρίτη, της πηκτικότητας αίματος και των αερίων αίματος.\nΠαρακολούθηση ειδικών αιμοδυναμικών παραμέτρων σε ασθενείς που χρειάζονται νοσηλεία σε Μονάδα Εντατικής Θεραπείας.\nΕνδοσκόπηση ανώτερου πεπτικού (Οισοφαγο-γαστροσκόπηση)\nΔιαγνωστική μέθοδος εκλογής για την οξεία αιμορραγία ανώτερου πεπτικού.\nΈχει υψηλή ευαισθησία, ειδικότητα και διαγνωστική ακρίβεια (95%) για τον εντοπισμό της αιτίας της αιμορραγίας.\nΣυστήνεται να διενεργείται μέσα στο πρώτο 24ωρο από την προσέλευση του ασθενούς.\nΒοηθά στην ανάδειξη του αιτίου και στην εκτίμηση της κλινικής έκβασης καθώς τα στίγματα αιμορραγίας που παρατηρούνται σχετίζονται με την πιθανότητα υποτροπής της αιμορραγίας.\nΤα ενδοσκοπικά ευρήματα σε ασθενείς με πεπτικό έλκος περιγράφονται σύμφωνα με την ταξινόμηση Forrest και καθορίζουν ποιες βλάβες απαιτούν ενδοσκοπική επεμβατική θεραπεία και σε ποιο ποσοστό θα υποτροπιάσει η αιμορραγία (Πίνακας 4).\nΕνδοσκοπική αιμόσταση επιτυγχάνεται με ενδοσκοπική ένεση διαλύματος αδρεναλίνης που προκαλεί οίδημα και αγγειόσπασμο ή με θερμικές (ηλεκτροθερμοπηξία) ή με μηχανικές μεθόδους (μηχανικά clips).\nΜετά την επίσχεση της αιμορραγίας με την επεμβατική γαστροσκόπηση, ο ασθενής πρέπει να παρακολουθείται αιμοδυναμικά τις πρώτες ημέρες και επί υποτροπής της αιμορραγίας η ενδοσκοπική αιμόσταση μπορεί να επαναληφθεί.\nΣε συνεχιζόμενη ή υποτροπιάζουσα αιμορραγία γίνεται χειρουργική επέμβαση και απολίνωση του αιμορραγούντος αγγείου.\nΕνδοσκόπηση κατώτερου πεπτικού (ορθοσκόπηση, κολονοσκόπηση)\nΑπλή άκαμπτη ορθοσκόπηση μπορεί να αποκλείσει αιμορραγία κατώτερου πεπτικού (συνήθως ήπιας βαρύτητας) που οφείλεται σε παθολογίες του πρωκτού (π.χ. αιμορροϊδοπάθεια).\nΗ πλήρης κολονοσκόπηση προσφέρει τη δυνατότητα εντοπισμού της αιμορραγούσας βλάβης και της υλοποίησης ενδοσκοπικής θεραπείας.\nΑν και το αίμα μέσα στον αυλό του παχέος εντέρου παίζει ρόλο καθαρτικού, υπάρχει η ανάγκη για προετοιμασία του εντέρου με καθαρισμό με διαλύματα πολυαιθυλενογλυκόλης, διότι η ανεπαρκής προετοιμασία περιορίζει το οπτικό πεδίο περιορίζει και την διαγνωστική αξία της εξέτασης.\nΣυστήνεται η πρώϊμη κολονοσκόπηση (εντός 12- 24 ωρών) σε ασθενή που έχει σταθεροποιηθεί αιμοδυναμικά.\nΕξέταση εκλογής για ασθενείς με σοβαρή αιμορραγία, αιμοδυναμικά ασταθείς που δεν μπορούν να ενδοσκοπηθούν ή για ασθενείς που συνεχίζουν να αιμορραγούν μετά την κολονοσκόπηση.\nΑπαιτείται αιμορραγία με ταχύτητα ροής 0.5-1.0 ml/min για να καταστεί ορατό το αιμορραγούν αγγείο.\nΠαρέχει δυνατότητα εντοπισμού ακριβής θέσης εστίας αιμορραγίας καθώς και δυνατότητα επέμβασης (εμβολισμός αιμορραγούντος αγγείου), με δυνατότητα αιμόστασης έως 96% περιπτώσεων, αλλά με ποσοστά υποτροπής αιμορραγίας (20%) και σοβαρών επιπλοκών (17%), όπως ισχαιμίας εντέρου, οξείας νεφρικής ανεπάρκειας, κλπ.\nΆμεσα διαθέσιμη, γρήγορη, μη επεμβατική.\nΑπαιτείται ρυθμός αιμορραγίας 0.3-0.5 ml/min για να καταστεί ορατή η αιμορραγία.\nΔίνει όμως γενικές πληροφορίες ως προς την ανατομική θέση της εστίας της αιμορραγίας, εκθέτει τον ασθενή, σε ακτινοβολία και η χρήση σκιαγραφικού μπορεί να επιδεινώσει μια ήδη επιβαρυμένη νεφρική λειτουργία.\nΣπινθηρογράφημα με 99mTc Sulfur colloid ή με 99mTc σημασμένα αυτόλογα ερυθρά.\nΑνιχνεύουν εστίες αιμορραγίας με ελάχιστη απώλεια (0,1-0,5ml/min).\nΑν και πιο ευαίσθητο από την αγγειογραφία, δίνει γενικές πληροφορίες αναφορικά στην εστία αιμορραγίας και έχει μικρή εντοπιστική αξία.\nΤο φάρμακο παραμένει στον οργανισμό για 24 περίπου ώρες με αποτέλεσμα η εξέταση να μπορεί να επαναληφθεί αυτό το χρονικό διάστημα.\nΕφόσον είναι άμεσα διαθέσιμο και υπάρχει το εξειδικευμένο προσωπικό και ο ειδικός εξοπλισμός, μπορεί να χρησιμοποιηθεί για να επιλεγούν οι ασθενείς που αιμορραγούν επαρκώς προκειμένου να υποβληθούν ακολούθως σε αγγειογραφία, η οποία και έχει εντοπιστική ικανότητα.\nΧρησιμοποιείται (μαζί με άλλες εξετάσεις ελέγχου του λεπτού εντέρου, όπως η εντεροσκόπηση και η ενδοσκοπική κάψουλα) κυρίως σε χρόνιες, διαλείπουσες αιμορραγίες μη καθορισμένης αρχής και όταν ο ενδοσκοπικός και απεικονιστικός έλεγχος δεν έχει καταστεί δυνατόν να αναδείξει την πηγή της αιμορραγίας.\nΣτις Εικόνες 1 και 2 συνοψίζονται οι αλγόριθμοι προσέγγισης και αντιμετώπισης της αιμορραγίας του ανώτερου και του κατώτερου πεπτικού.\nΑλγόριθμος αντιμετώπισης αιμορραγίας ανώτερου πεπτικού\nΑλγόριθμος αντιμετώπισης αιμορραγίας κατώτερου πεπτικού\nΟι ενδείξεις χειρουργικής θεραπείας εξαρτώνται από την αιμοδυναμική κατάσταση ασθενούς, τον αριθμό μεταγγίσεων και από το ρυθμό/υποτροπή της αιμορραγίας.\nΟ ασθενής οδηγείται στο χειρουργείο όταν:\nαπαιτούνται >6 μονάδες συμπυκνωμένων ερυθρών/ημέρα για την διατήρηση αιμοδυναμικής σταθερότητας.\nη αιμορραγία διαρκεί >72 ώρες.\nη αιμορραγία υποτροπιάζει ενώ ο ασθενής έχει λάβει το μέγιστο της συστηνόμενης συντηρητικής/υποστηρικτικής αγωγής και ενδοσκοπικής επεμβατικής θεραπείας.\nόταν άλλες προσπάθειες αιμόστασης (αγγειογραφικός εμβολισμός/ ενδοσκοπική θεραπεία) αποτυγχάνουν.\nΗ επιλογή της χειρουργικής επέμβασης στην αιμορραγία του ανώτερου πεπτικού καθορίζεται από την υποκείμενη νόσο που προκάλεσε την αιμορραγία. Οι επιλογές της χειρουργικής επέμβασης στην αιμορραγία του κατώτερου πεπτικού είναι:\nΤμηματική (σιγμοειδεκτομή ή αριστερή ή δεξιά) κολεκτομή, εάν το αίτιο έχει ενδοσκοπικά ή αγγειογραφικά εντοπιστεί προεγχειρητικά\nΥφολική κολεκτομή εάν το αίτιο της αιμορραγίας δεν είναι γνωστό. Η αφαίρεση του δεξιού και του αριστερού κόλου με την επέμβαση της υφολικής κολεκτομής γίνεται σε επείγουσα βάση για την αντιμετώπιση ταυτόχρονα των δύο πιο συχνών αιτιών που προκαλούν μαζική αιμορραγία από το κατώτερο πεπτικό, δηλαδή των αγγειοδυσπλασιών, των οποίων η συχνότερη εντόπιση είναι το δεξιό κόλον και των εκκολπωμάτων, που συνήθως ανευρίσκονται στο σιγμοειδές. Το ορθό διατηρείται κατά την επείγουσα αυτή κολεκτομή, διότι το ορθό, ιδιαίτερα σπάνια, αιμορραγεί μαζικά.


Η μεγαλύτερη διαδήλωση στο Λονδίνο (v) | PeristeriNews.gr\nΑρχική » News » Η μεγαλύτερη διαδήλωση στο Λονδίνο (v)\nΗ μεγαλύτερη διαδήλωση στο Λονδίνο (v)\nΟγκώδης αντικυβερνητική διαδήλωση πραγματοποιήθηκε στο Λονδίνο, καθώς δεκάδες χιλιάδες άνθρωποι κατέβηκαν στο κέντρο του Λονδίνου για να διαμαρτυρηθούν για τις περικοπές στις δαπάνες και τα μέτρα λιτότητας στη χώρα, ανταποκρινόμενοι στο κάλεσμα των συνδικάτων.\nΔεκάδες χιλιάδες Βρετανοί κατέβηκαν στο κέντρο του Λονδίνου να διαδηλώσουν για το τεράστιο πρόγραμμα περικοπών των δημόσιων δαπανών, ύψους περίπου 80 δισ. στερλινών που ανακοίνωσε η κυβέρνηση της Βρετανίας.\nΌπως δήλωσε ο γενικός γραμματέας του συνδικάτου Unite Λιν Κακλάσκι, «υπάρχει πραγματικός θυμός στη χώρα αυτή και χιλιάδες άνθρωποι έχουν έρθει εδώ για να το πουν. Σύμφωνα με την αστυνομία, έχουν έρθει περίπου μισό εκατομμύριο άνθρωποι», σημείωσε.\nΚατά τη διάρκεια της διαδήλωσης σημειώθηκαν και επεισόδια. Νεαροί διαδηλωτές επιτέθηκαν κατά αστυνομικής κλούβας πετώντας ότι έβρισκαν μπροστά τους, ενώ σε απόσταση μερικών δεκάδων μέτρων μια άλλη ομάδα διαδηλωτών έσπασε την πρόσοψη τράπεζας και εισέβαλε ανενόχλητη σε αυτή.\nΕπίσης, μεμονωμένες συμπλοκές σημειώθηκαν και στην Όξφορντ Στριτ όταν διαδηλωτές με αναμμένα καπνογόνα πέταξαν μπογιές στις εισόδους πολυκαταστημάτων. Μάλιστα δεκατρία συνολικά καταστήματα αναγκάστηκαν να κλείσουν τις πόρτες των καταστημάτων τους.\nΙσχυρές αστυνομικές δυνάμεις σε διάταξη μάχης ήταν παρατεταγμένες σε κάθε δύσκολο σημείο για να αποτρέψουν πιθανά επεισόδια.\nΚατερίνα Στικούδη: «Δεν κοιτάω τον άντρα στο πορτοφόλι»


ΓΛΟΙΏΜΑΤΑ: ΚΑΛΎΤΕΡΗ ΑΞΙΟΛΌΓΗΣΗ ΤΗΣ ΑΠΌΚΡΙΣΗΣ ΤΗΣ ΘΕΡΑΠΕΊΑΣ ΧΆΡΗ ΣΕ ΈΝΑΝ ΑΛΓΌΡΙΘΜΟ - ΟΓΚΟΛΟΓΊΑ - 2021\nΓλοιώματα: καλύτερη αξιολόγηση της απόκρισης της θεραπείας χάρη σε έναν αλγόριθμο\nΤα γλοιώματα είναι όγκοι του εγκεφάλου. Μπορεί να αντιμετωπιστεί με μεγάλη ποικιλία τρόπων: για παράδειγμα με ακτινοβολία, με χημειοθεραπεία, χειρουργικά, με χημειοαδιοθεραπεία ή πειραματικά. Ωστόσο, δεν ανταποκρίνεται εξίσου καλά κάθε γλοίωμα σε έναν τύπο θεραπείας. Αυτός είναι ο λόγος για τον οποίο απαιτούνται μέθοδοι που μπορούν να προβλέψουν τη θεραπευτική απόκριση των όγκων όσο το δυνατόν πιο αξιόπιστα. Η ανάπτυξη των όγκων παρουσιάζει ιδιαίτερο ενδιαφέρον για τους επιστήμονες και τους θεράποντες ιατρούς.\nΜέχρι στιγμής, οι όγκοι του εγκεφάλου έχουν αναλυθεί χρησιμοποιώντας εικόνες MRI. Για το σκοπό αυτό, τα λεγόμενα κριτήρια RANO (Αξιολόγηση απόκρισης στη νευρο-ογκολογία) χρησιμοποιήθηκαν ολοένα και συχνότερα και οι εικόνες MRI αναλύθηκαν κυρίως δύο διαστάσεων και χειροκίνητα. Αυτά τα κριτήρια μπορούν να χρησιμοποιηθούν για την εκτίμηση του χρόνου που ένας όγκος είναι πιθανό να παραμείνει χωρίς εξέλιξη. Ωστόσο, αυτή η τεχνική φέρνει μαζί της ορισμένα προβλήματα, επειδή βασίζεται στην υπόθεση ότι οι όγκοι αναπτύσσονται σφαιρικά και ότι αρκεί η μέτρησή τους δύο διαστάσεων προκειμένου να γίνουν δηλώσεις σχετικά με τον όγκο του όγκου. Ωστόσο, πολλοί όγκοι δεν αναπτύσσονται ομοιόμορφα προς όλες τις κατευθύνσεις, επειδή επηρεάζονται έντονα από το περιβάλλον και τη θεραπεία τους. Επομένως, συχνά έχουν πολύπλοκα σχήματα και αναπτύσσονται ανισοτροπικά. Ως αποτέλεσμα, η δισδιάστατη μέτρηση φτάνει τα όριά της. Ωστόσο, οι τρισδιάστατες μέθοδοι μέτρησης δεν είναι ακόμη κατάλληλες για καθημερινή κλινική χρήση.\nΗ ομάδα γύρω από τον Δρ. Στη μελέτη της, ο Philipp Kickingereder από το Πανεπιστημιακό Νοσοκομείο της Χαϊδελβέργης και το Γερμανικό Κέντρο Έρευνας για τον Καρκίνο στη Χαϊδελβέργη έθεσε τον εαυτό του ως στόχο να αναπτύξει έναν αλγόριθμο χρησιμοποιώντας ένα τεχνητό νευρικό δίκτυο (ANN) . Αυτός ο αλγόριθμος θα πρέπει να είναι σε θέση να αναλύει ποσοτικά τις καταγραφές MRT αυτόματα και να εκτιμά τον ελεύθερο χρόνο εξέλιξης καθώς και να προβλέπει την απόκριση της θεραπείας στα γλοιώματα. Ο στόχος είναι να μειωθούν οι περιορισμοί της χειροκίνητης εκτίμησης των όγκων. Ο αλγόριθμος πρέπει να ενσωματωθεί σε υποδομή λογισμικού συμβατή με κλινική.\nΣε ένα πρώτο βήμα, οι επιστήμονες χρησιμοποίησαν τα δεδομένα από 455 ασθενείς με ιστολογικά επιβεβαιωμένα γλοιοβλαστώματα στο Πανεπιστημιακό Νοσοκομείο της Χαϊδελβέργης για να διδάξουν τεχνητή νοημοσύνη για την ανάλυση εικόνων μαγνητικής τομογραφίας ανεξάρτητα και με τυποποιημένο τρόπο σύμφωνα με προκαθορισμένα κριτήρια. Ως είσοδος, το ANN τροφοδοτήθηκε με τέσσερις διαφορετικές αλληλουχίες MRI, για τις οποίες οι ακτινολόγοι είχαν αναπτύξει μια μάσκα τμηματοποίησης όγκων εκ των προτέρων.\nΟ αλγόριθμος στη συνέχεια ελέγχθηκε με βάση τα διαμήκη σύνολα δεδομένων από 40 άλλους ασθενείς που υποβλήθηκαν σε θεραπεία στη Χαϊδελβέργη με ιστολογικά επιβεβαιωμένο γλοιοβλάστωμα ή γλοιώματος χαμηλού βαθμού και συγκρίθηκε στατιστικά αναδρομικά με τα αποτελέσματα που έλαβε η RANO. Ταυτόχρονα, η ομάδα υπέβαλε τον αλγόριθμο σε έναν δεύτερο έλεγχο χρησιμοποιώντας πολυκεντρικά δεδομένα. Για να το κάνουν αυτό, χρησιμοποίησαν συνολικά 2.034 εικόνες μαγνητικής τομογραφίας από 532 ασθενείς από 38 ινστιτούτα στη μελέτη EORTC-26101. Και για τα δύο σύνολα δεδομένων, η τεχνητή νοημοσύνη ποσοτικοποίησε τη χωρική και χρονική δυναμική του όγκου του όγκου και υπολόγισε αυτόματα την χρονική περίοδο έως ότου ο όγκος προχωρήσει. Οι επιστήμονες συνέκριναν επίσης αυτά τα αποτελέσματα στατιστικά με τη βοήθεια του συντελεστή ζαριών με τα αποτελέσματα με βάση το RANO που ελήφθησαν κατά τη διάρκεια της θεραπείας.\nΣε τελικό βήμα, ο Δρ. Ο Kickingereder και οι συνεργάτες του ανέπτυξαν μια άμεσα χρησιμοποιήσιμη υποδομή λογισμικού με βάση τα αποτελέσματα της μελέτης τους και τη δοκιμάστηκαν σε προσομοιωμένο κλινικό περιβάλλον με ασθενείς.\nΣτατιστικά αξιολογημένο, το ANN έλαβε έναν μέσο συντελεστή Dice 0,89 για όγκους ενισχυμένους με αντίθεση και 0,93 για μη ενισχυμένες ανωμαλίες σήματος Τ2 στη μαγνητική τομογραφία για τα σύνολα δεδομένων Heidelberg και 0,91 και 0,93 για τα σύνολα δεδομένων από τη μελέτη EORTC-26101 . Προκειμένου να εκτιμηθεί ο χρόνος χωρίς πρόοδο, η ποσοτική εκτίμηση της ανταπόκρισης στη θεραπεία με βάση το ANN ήταν σημαντικά καλύτερη από τη συνολική επιβίωση με βάση το RANO. Η αξιοπιστία της αξιολόγησης βελτιώθηκε κατά 36%.\nΠροκειμένου να υπολογιστεί η ανταπόκριση των όγκων σε μια προσομοιωμένη κλινική με ασθενείς, η τεχνητή νοημοσύνη χρειάστηκε δέκα λεπτά χρόνου υπολογιστή ανά σάρωση.\n«Η αξιολόγηση περισσότερων από 2.000 εξετάσεων μαγνητικής τομογραφίας 534 ασθενών με γλοιοβλάστωμα από όλη την Ευρώπη δείχνει ότι η προσέγγιση που βασίζεται σε υπολογιστή επιτρέπει μια πιο αξιόπιστη αξιολόγηση της απόκρισης στη θεραπεία από ό, τι θα ήταν δυνατή με τη συμβατική μέθοδο χειροκίνητης μέτρησης. Καταφέραμε να βελτιώσουμε την αξιοπιστία της αξιολόγησης κατά 36 τοις εκατό. Αυτό μπορεί να είναι κρίσιμο για την αξιολόγηση βάσει της απεικόνισης της αποτελεσματικότητας της θεραπείας σε κλινικές δοκιμές. Η νέα μας μέθοδος κατέστησε επίσης δυνατή την ακριβέστερη πρόβλεψη της συνολικής επιβίωσης ", εξηγεί ο Δρ Philipp Kickingereder .\nΠροκειμένου να μετατραπούν τα αποτελέσματα σε ένα ισχυρό σύστημα που είναι κατάλληλο για καθημερινή χρήση και έχει δοκιμαστεί επαρκώς για κλινική διάγνωση, το σύστημα πρέπει τώρα να αποδειχθεί σε προοπτικές κλινικές μελέτες. Σύμφωνα με τις ίδιες πληροφορίες της εταιρείας, αυτό εφαρμόζεται τώρα στο πλαίσιο μιας μελέτης που στοχεύει στη βελτίωση της θεραπείας των ασθενών με γλοιοβλάστωμα στο Γερμανικό Κέντρο Έρευνας για τον Καρκίνο και στο Εθνικό Κέντρο για τις Νόσους του Όγκου (NCT) στη Χαϊδελβέργη.\n2021 © https://doctorlundquist.com Γλοιώματα: καλύτερη αξιολόγηση της απόκρισης της θεραπείας χάρη σε έναν αλγόριθμο


Δώστε ρεπό στον Ιορδάνη Χασαπόπουλο! | mySatellite\nΑρχικήΔώστε ρεπό στον Ιορδάνη Χασαπόπουλο!\nΔώστε ρεπό στον Ιορδάνη Χασαπόπουλο!\nΕικόνα 7 Νοεμβρίου, 2011 MySatelite Άρθρο & ΑπόψειςGreece\nΟ άνθρωπος έχει μείνει μισός από την υπερπροσπάθεια των τελευταίων ημερών. Δεν λέω υπερβολές! Δείτε τον. Όποια στιγμή και να βάλεις MEGA θα τον δεις σε κάποιο παράθυρο. Ατελείωτοι τηλεμαραθώνιοι προπαγάνδας και διαστρέβλωσης…\nΤρέμουν όλοι τους μην και δεν μπορέσει να σχηματιστεί κυβέρνηση εθνικής σωτηρίας. Μην και δεν βρει ο προδότης συνενόχους στο ξεπούλημα της χώρας, στην μεγαλύτερη προαποφασισμένη καταστροφή του ελληνικού έθνους.\nΤρομοκρατούν τον κόσμο, καταστροφολογούν, παίζουν με την λογική μας, ζητάνε συνενόχους, όσοι περισσότεροι τόσο καλύτερα!\nΔείτε με πόσο πάθος υπερασπίζονται την συνενοχή των κομμάτων. Πόσα διλήμματα βάζουν στον λαό. Μετά τις χθεσινές δηλώσεις ΓΑΠ δόθηκε το νέο δίλημμα. Ή δανειακή σύμβαση ή ευρώ. Πήραν το μήνυμα και άρχισαν τα παπαγαλάκια της εξουσίας. Βγάλαν δημοσκοπήσεις που ο λαός δεν θέλει (!) εκλογές, λένε ότι θα μας πετάξουν απ’ το ευρώ αν δεν εκχωρήσουμε εθνική κυριαρχία. Βγάζουν τον κάθε τυχάρπαστο με αναλύσεις του κώλου να μας κάνει πλύση εγκεφάλου.\nΒρώμικος ο ρόλος Καρατζαφέρη που κάθε λίγο και λιγάκι εμπλέκει στην συζήτηση ονόματα όπως Μαρκεζίνης, Μολυβιάτης, Σημίτης πριν λίγες μέρες, Καραμανλής σήμερα. Μόνο τον πολιτικό του πατέρα τον Μητσοτάκη δεν πρότεινε, τουλάχιστον ακόμα! Ποιον βοηθάνε αυτές οι σαχλές παρεμβάσεις που τρέχουν όλοι να τις παρουσιάσουν ως σοβαρές προτάσεις;\nΠροσέξτε τους όρους που χρησιμοποιούν. Κυβέρνηση εθνικής ανάγκης ή εθνικής σωτηρίας, μας λένε. Δηλαδή η εθνική μας σωτηρία είναι να σκύψουμε να δώσουμε τα πάντα, γη και ύδωρ στους Γερμανούς και τις αγορές.\nΗ μόνη εθνική σωτηρία και ανάγκη είναι να φύγουν απ’ την εξουσία και να βγουν νέες πολιτικές πατριτικές δυνάμεις από τα σπλάχνα του λαού κι όχι από τα βρώμικα τζάκια τους.\nΑλλά πώς θα φύγουν οι αρχολίπαροι του ΠΑΣΟΚ, που είναι και ο αρχηγός των σπουδαρχίδηδων; Έχουν ένα μεγάλο δίλημμα, ή συνεχίζουν με τον ΓΑΠ να στέλνει όλη την χώρα στον γκρεμό και να τον στηρίζουν ενώ τον βρίζουν ή τελειώνουν εδώ και πρέπει να φύγουν απ’ την χώρα αν προλάβουν… Γιατί χωρίς την βουλευτική ασυλία αυτή η χώρα δεν μπορεί να τους ανεχτεί.\nΑυτές τις ώρες, όποιος συμπλεύσει μαζί τους θα χαραχτεί στην μνήμη του έθνους και θα γραφτεί στην ιστορία ως ένας ακόμη προδότης.\nΑν ο Α. Σαμαράς δεν καμφθεί, ο ΓΑΠ θα βγει και πάλι σαν να μην τρέχει τίποτα, θα πει πως έκανε ότι μπορούσε, και συνεχίζει μόνος την “σωτηρία” της πατρίδας ή θα χαρίσει την πρωθυπουργία στον Βενιζέλο… Αν συναινέσει θα ‘ναι κι αυτός συνυπεύθυνος στο ξεπούλημα του λαού.\nΔυστυχώς όμως, όπως βλέπω, ο ΓΑΠ έχει αποφασίσει να μας οδηγήσει σε αιματοχυσία. Και δεν μπορεί να φύγει απ’ το μυαλό μου η έκτακτη αλλαγή όλης της στρατιωτικής ηγεσίας της χώρας…\n← Αναπόσπατο μέρος της διαφθοράς των προδοτικών μνημονίων και των Εβραίων μεγαλοτραπεζιτών ο τραπεζίτης Παπαδήμος\nΚυβέρνηση συνεργασίας σήμερα. Κυβέρνηση εργασίας τον… Μάρτιο! →


Αρχιεπίσκοπος Λουκάς. | Διακόνημα\nΑνθρωπος αγιότητος και αγάπης υπήρξε ο άγιος Λουκάς, επίσκοπος Συμφερουπόλεως, ο Ιατρός. Έζησε σε μία πολύ κρίσιμη περίοδο για την ιστορία της ανθρωπότητος· κρίσιμη από κάθε άποψη: πολιτική, πολιτισμική, οικονομική, επιστημονική, θρησκευτική. Ήταν η εποχή που «ξύπνησε» το μεγάλο θεριό, ο άνθρωπος, και θέλησε να αντικαταστήσει την επίγνωση της αμαρτίας με την γνώση των αμαρτωλών πραγμάτων, την εμπύρια θέωση με την εμπειρία της αυτοθεώσεως, την ειρηνεύουσα αυτοκυριαρχία με τις πολεμοχαρείς αυτοκρατορίες, την μυστική παρουσία του Δημιουργού με την ομολογία του «θανάτου» Του, την ξενιτεία του κόσμου με την αποξένωση, την εκούσια πτωχεία με τον ανόσιο πλουτισμό, τον εαυτό του με τον Θεό. Ήταν η εποχή των αμφισβητήσεων, της έπαρσης, της ιδεοκρατίας της ύλης, της ανόδου, της καθόδου, του ύψους, της αβύσσου, της διάσπασης του ατόμου, της διάσπασης του προσώπου, της διάστασης των ανθρώπων, της διένεξης, των πολέμων, της αθεΐας.\nΟ άγιος Λουκάς, κατά κόσμον Βαλεντίν Βόϊνο-Γιασενέτσκι, γεννήθηκε στην πόλη Κέρτς της Κριμαίας, το 1877. Την αγάπη του για τον συνάνθρωπο κληρονόμησε από την ευσεβή μητέρα του, η οποία φρόντιζε να στέλνει καθημερινά φαγητό και τρόφιμα στους ενδεείς. Γνώριζε ο Θεός τα δεινά και τις φυλακίσεις του ευλογημένου της τέκνου, γι’ αυτό και της έδωσε την αρετή της ιδιαιτέρας συμπαθείας προς τους φυλακισμένους.\nΤα παιδικά του χρόνια υπήρξαν καθοριστικά για την διάπλαση του χαρακτήρος του. Ο μικρός Βαλεντίν γνώρισε από κοντά τους ασκητές μοναχούς του Κιέβου, όπου μετακόμισε η οικογένεια Γιασενέτσκι το 1880. Τις αγιασμένες μορφές τους άρχισε να αποτυπώνει στον καμβά της ψυχής του περισσότερο παρά στον ζωγραφικό πίνακα. Το πρώτο βραβείο σε διαγωνισμό ζωγραφικής δεν ήταν γι’ αυτόν παρά μία ευκαιρία, μέσα από την φιλοτεχνία να αγαπήσει την φιλοκαλία. Στο διάβα της ζωής του θα άφηνε τον Μεγάλο Ζωγράφο να τον αγιογραφήσει με τα χρώματα των αρετών. Το λευκό της ψυχής του θα ανακατευόταν με το μέλαν των θλίψεων, το χρυσό της θείας χάριτος με τα φοινικοβαμμένα δάκρυα, το γαλάζιο της ελπίδας των ουρανών με το πράσινο του μόχθου στο γεώργιο του Χριστού. Την μίξη των χρωμάτων έμελλε να κάνει ο αγαθός Παράκλητος, η πατρική χείρα θα τον ζωγράφιζε, αποτυπώνοντας ένα αντίγραφο της απαραλλάκτου φυσικής Του Εικόνος, ένα αντίγραφο του Λόγου, της αληθινής Ζωής. Γιατί ζωγράφος είναι αυτός που γράφει την ζωή. Και ο άγιος Λουκάς, μιμούμενος τον Μεγάλο Ζωγράφο, έγινε κι αυτός ομότεχνός Του, συνεπικουρώντας στο να γραφτούν στή βίβλο της Ζωής πολλοί συνάνθρωποί του.\nΟι ακαδημαϊκές σπουδές του στην Ιατρική προετοίμασαν τον ιατρό· αλλά το μεγαλείο του ιατρού το σπούδασε στο Μεγάλο Πανεπιστήμιο της αγάπης, στο νοσοκομείο και ιατρείο των παθών, την Εκκλησία. Εκεί ο φοιτητής Βαλεντίν έπιασε για πρώτη φορά το νυστέρι του Πνεύματος, αφήνοντας τον Χειρουργό Χριστό να ανατμήσει την ψυχή του. Αφού βγήκε το καρκίνωμα της ιδιώτευσης και της αδιαφορίας, ήταν εύκολη για Εκείνον η μεταμόσχευση της καρδιάς του νεαρού ιατρού. Αν και εύκολη η επέμβαση, εντούτοις υπήρξε λεπτή και πολύχρονη σε διάρκεια. Όντας ο άγιος σε διαρκή θεραπεία των αισθητηρίων του νοός, μπορούσε να θεραπεύει τον συνάνθρωπο.\nΗ ιατρική του καριέρα\nΣε ηλικία τριάντα ετών βρέθηκε στην πόλη Τσιτά της Σιβηρίας, όπου χειρουργούσε συνεχώς και με απόλυτη επιτυχία. Ο ρωσο-ιαπωνικός πόλεμος, που είχε ξεκινήσει, ήταν μία ευκαιρία, για να λάβει το βάπτισμα του πυρός, του πυρός της αγάπης, που κατακαίει τις ευαίσθητες ψυχές στο χωνευτήρι της θυσίας και που αποκαλύπτει τα καράτια του έσω χρυσού. Την λάμψη αυτή ξεχώρισε η κατοπινή σύζυγός του, Αννα, η οποία ως νοσοκόμα εργαζόταν εκεί μαζί του. Χρυσάφι εκείνος, διαμάντι εκείνη, έπλεξαν το στεφάνι του γάμου τους με τους πολύτιμους λίθους των ευσεβών αρετών. Αυτός ο πλούτος τους αξίωσε της εκουσίας πτωχείας, στην οποία προσετέθη κι άλλος πλούτος, τα τέσσαρα παιδιά τους.\nΣυνέχισε τις σπουδές τους, όχι για να ακολουθήσει ακαδημαϊκή καριέρα, αλλά για να μπορέσει να υπηρετήσει καλύτερα τον συνάνθρωπο Χριστό. Η διδακτορική του διατριβή στην τοπική αναισθησία κατέπληξε το 1916 τους καθηγητές του· όμως η διατριβή του στην πανανθρώπινη ευαισθησία, που υπερβαίνει τόπους και σύνορα, εκπλήσσει ακόμη και σήμερα τον λαό του Θεού.\nΌταν ο Κύριος παραχώρησε τον θάνατο της νεαρής συζύγου, δεν οδηγήθηκε στην απόγνωση. Μάλλον τονώθηκε η εμπιστοσύνη του προς Εκείνον. Η θεία Πρόνοια τον οδήγησε στην ιερωσύνη λίγα χρόνια αργότερα. Υπερασπίστηκε έναν συκοφαντημένο από το άθεο πολιτικό καθεστώς επίσκοπο, όταν δικαστήρια στήνονταν σε ολόκληρη τη χώρα. Φιλαλήθης, αδείμαστος, αδάμαστος, αδάμας, ελεύθερος· τέτοιους ιερείς χρειάζεται η Εκκλησία, τέτοιον ιερέα χρειάστηκε την δύσκολη περίοδο εκείνη ο συκοφαντηθείς και τελικώς αθωωθείς αρχιεπίσκοπος Τουρκεστάν και Τασκένδης Ιννοκέντιος. Την ημέρα της Υπαπαντής του Κυρίου ο ήδη διάκονος Βαλεντίν ως πρεσβύτερος πλέον, ως άλλος πρεσβύτης Συμεών, υποδέχεται στα χέρια του τον Ίδιο τον Βασιλέα της Δόξης, για να φυλάξει την παρακαταθήκη Εκείνου. Οι απειλές της αθεΐας δεν τον πτόησαν. Ο φόβος του Θεού ήταν μάλλον ισχυρότερος από τον φόβο των ανθρώπων, γιατί ήταν φόβος για την απώλεια του Θεού, για την απώλεια των μεγάλων ευκαιριών της σωτηρίας των ανθρώπων μέσα από την σταυροαναστάσιμη ιερατική και ιατρική διακονία.\nΑρχιεπίσκοπος και εξόριστος\nΗ απομάκρυνση του Ιννοκεντίου από την επαρχία του, η οποία μεθοδεύθηκε από τους αδίστακτους διώκτες της Εκκλησίας, έφερε στο προσκήνιο τον πατέρα Βαλεντίν ως ποιμένα της αρχιεπισκοπής. Ως Λουκάς πλέον, με καινούργιο όνομα και καινούργια όνειρα, ανέλαβε τη ηνία της Εκκλησίας.\nΟ Γολγοθάς του όμως δεν θα τελείωνε τη Μεγάλη Παρασκευή. Θα συνεχιζόταν, μάλλον θα ξεμάκραινε η Μεγάλη Παρασκευή μέχρι το τέλος του επιγείου βίου του. Ένδεκα χρόνια συνεχών φυλακών, εξοριών, συλλήψεων, ανακρίσεων, ταλαιπωριών από τα στοιχεία της Φύσεως, κακουχιών από την αφιλόξενη σιβηρική γή, δοκιμασιών από τους ευεργετηθέντες, προδοσιών από τους εγγύς, επιδείνωσαν την υγεία του, αλλά όχι το φρόνημά του· σφυρηλατούσαν την ψυχή του, αλλά όχι το πνεύμα του. Γιανεσέϊσκ, Χάγια, Τουρουχάνσκ, Πλαχίνο· μία πορεία εξοριών από τα χαμηλότερα στα υψηλότερα γεωγραφικά πλάτη. Όμως όσο μίκραιναν τα πλάτη της γής, τόσο μεγάλωναν τα πλάτη της καρδιάς του. Αυτή η καρδιά δεν ακολούθησε το σώμα που μετακινείτο από τα ψυχρά στα πολικά κλίματα. Γινόταν ολοένα και θερμότερη, για να μπορεί να λιώνει τους πάγους της κακίας. Η ψυχρή ανάσα στην Σιβηρία δεν ήταν ψυχής ανάσα· γιατί η ψυχή ανέπνευε την θερμή προσευχή· δεν την κρυστάλλωνε το πολικό ψύχος.\nΟι συκοφαντίες και οι διαβολές τον υποχρέωσαν σε παραίτηση από τον αρχιεπισκοπικό θρόνο. Όμως από την φυλακή στο νοσοκομείο και από το νοσοκομείο στις ανακρίσεις ο άγιος συνέχιζε το έργο του. Νέες εξορίες στην Βόρεια Ρωσία ήρθαν για να προστεθούν, αλλά για τον άγιο όλα αυτά φαίνονταν ως μία μοναδική ευκαιρία, μία ευλογημένη ευκαιρία, που θα του έδινε την δυνατότητα να θεραπεύει ψυχές και σώματα. Η εξορία ήταν γι’ αυτόν μία διαρκής υπενθύμιση της εξορίας από τον Παράδεισο, μία διαρκής προσπάθεια αναζήτησης της επιστροφής στην ποθεινή πατρίδα.\nΟ Δεύτερος Παγκόσμιος Πόλεμος, η συνεχιζόμενη μετά απ’ αυτόν αντίδραση του καθεστώτος προς τον επίσκοπο και επιστήμονα Λουκά, ο διορισμός του ως αρχιεπισκόπου Κριμαίας τα δύσκολα εκείνα χρόνια, ο διωγμός της Εκκλησίας το 1959, ήρθαν να προστεθούν στο στάδιο των θλίψεων, από το οποίο εξήλθε νικητής. Σε όλο αυτό το διάστημα υπήρξε πνευματικός και υλικός τροφεύς του λαού. Μοίραζε τον επιούσιο άρτο του μαζί με τον εαυτό του. Ήθελε να μιμηθεί σε όλα τον Αρτο της Ζωής, που μοιράζεται και μελίζεται αδιαιρέτως και διαιρείται αμειώτως και δαπανάται αδαπανήτως. Με το κήρυγμά του αναθέρμανε την πίστη του ποιμνίου, με τις εγχειρήσεις αναθέρμανε τις ελπίδες των πονεμένων. Η όραση των σωματικών οφθαλμών άρχισε να περιορίζεται. Τα μάτια της ψυχής του όμως είχε πάντοτε ορθάνοιχτα, για να βλέπει το φώς του αναστημένου Χριστού.\nΔεν μπορεί κανείς μέσα σε λίγες γραμμές να περιγράψει το μέγεθος και το πλήθος των δοκιμασιών, ούτε να προσμετρήσει τον πλούτο των χαρισμάτων του και της αγάπης του για τον άνθρωπο.\nΗ σχέση του αγίου με την Μητρόπολη Βεροίας\nΓια την Ιερά Μητρόπολή μας το μεγαλύτερο θαύμα ήταν ότι τον γνωρίσαμε. Τα ιερά λείψανά του είναι ένας από τους θησαυρούς που πλουτίζουν τον λαό της Ημαθίας, προσθέτουν πίστη, θαυματουργούν, θεραπεύουν παντοειδώς. Ενδεικτικά θα αναφέρω κάποιες περιπτώσεις.\nΈνας οκτάχρονος γιός γιατρού της περιοχής έσπασε σε ατύχημα το χέρι του. Οι ακτινογραφίες έδειξαν ότι τα πολλαπλά κατάγματα είχαν γίνει κατά μήκος του οστού. Σε μία πρώτη προσπάθεια οι γιατροί-φίλοι του πατέρα του έβαλαν το χέρι στον νάρθηκα, μέχρι να αποφασιστούν οι περαιτέρω θεραπευτικές κινήσεις. Οποιαδήποτε χειρουργική επέμβαση δεν θα άφηνε χωρίς ελάττωμα το χέρι. Η οικογένεια πληροφορήθηκε για τις θαυμαστές θεραπείες του αγίου Λουκά από κάποιον συγγενή. Αμέσως το παιδί ζήτησε από τον πατέρα του να προσκυνήσει τα λείψανα του αγίου. Όταν τα ιερά λείψανα σταυρώθηκαν στο πονεμένο χέρι, το παιδί ένιωσε ένα κάψιμο, μία μετακίνηση των οστών κάτω από τον νάρθηκα, ο ήχος της οποίας μάλιστα έγινε αντιληπτός από το ίδιο το παιδί. Η άμεση αίσθηση της συγκόλλησης των θρυμματισμένων οστών ήταν αρκετή για να αποδείξει ότι οι μετέπειτα ακτινογραφίες θα επιβεβαίωναν αυτό που ήταν ήδη βέβαιο στην ψυχή του νεαρού παιδιού. Το θαύμα είχε γίνει.\nΣε μία άλλη περίπτωση, ένας οικογενειάρχης, πατέρας πέντε παιδιών, είχε εμφανίσει έναν μεγάλο όγκο στον αυχένα. Οι πόνοι ήταν δυνατοί και οι γιατροί τον συμβούλευσαν να προχωρήσει στην αφαίρεση του όγκου με χειρουργική επέμβαση. Τα πράγματα άρχισαν να γίνονται περισσότερο ανησυχητικά, όταν εμφανίστηκε και δεύτερος όγκος στην περιοχή της μασχάλης. Η σκλήρυνση του πρώτου όγκου έκανε επιτακτική την ανάγκη για χειρουργείο. Όμως ο ευσεβής οικογενειάρχης, μαζί με τον πνευματικό του, ζήτησε από τον ηγούμενο της Μονής Δοβρά, όπου φυλάσσονται τα λείψανα του αγίου, να τα προσκυνήσουν και να ψάλουν την Παράκλησή του. Μετά από λίγες ημέρες συνέβη το εξής θαυμαστό γεγονός: Την νύκτα, καθώς κοιμόταν με την σύζυγό του, αισθάνθηκε το μαξιλάρι του υγρό. Ανασηκώθηκε λίγο και το είδε πλημμυρισμένο στο αίμα. Ασυναίσθητα έφερε το χέρι του στον αυχένα και διεπίστωσε ότι ο όγκος είχε εξαφανιστεί. Ξύπνησε την σύζυγό του και η έκπληξή τους έγινε μεγαλύτερη, όταν εκείνη εντόπισε στην θέση του όγκου μία μικρή χειρουργική τομή. Ο δεύτερος όγκος είχε εν τώ μεταξύ εξαφανιστεί, χωρίς να υπάρχει ούτε ίχνος που να δηλώνει την προηγούμενη παρουσία του.\nΤο πλέον ενθαρρυντικό για την αέναη αγιαστική παρουσία του Παρακλήτου στον σύμπαντα κόσμο τροπάριο της ιερής ορθόδοξης υμνογραφίας προέρχεται σαφέστατα από την εορτή της Αγίας Πεντηκοστής. «Το Πνεύμα το Άγιον, ήν μέν αεί και εστι και έσται, ούτε αρξάμενον ούτε παυσόμενον…». Το Άγιο Πνεύμα, ο Θεός πάσης παρακλήσεως, ο πρόξενος της δικής μας πνοής, πάντοτε παρών στην ζωή των ανθρώπων, παρέχει εις το διηνεκές την δυνατότητα της καθάρσεως, του φωτισμού και της θεώσεως στον κάθε ένα ο οποίος επιθυμεί να γνωρίσει τον μεθεκτό κατά Χάριν και αμέθεκτο κατ’ ουσίαν τριαδικό Θεό. Συνεχίζει και δεν θα παύσει ποτέ να αγιάζει τους αποφασισμένους αγωνιστές. Η εποχή μας, όπως και κάθε εποχή, είναι πατερική, αποστολική, εποχή αγίων, μαρτύρων, ομολογητών, εγκρατευτών· είναι εποχή διωγμών, μαρτυρίου, μετανοίας, δακρύων, χαρμολύπης, αγιασμού. Κι όπως ο Χριστός μελίζεται αδιαιρέτως και διαιρείται αμειώτως, έτσι και ο αγαθός Παράκλητος μερίζεται κατά την ενέργεια και παρέχεται αδαπανήτως στον άνθρωπο. Αυτή η μοιρασιά, αυτό το δόσιμο και αυτή η αγάπη του Θεού είναι το πιο χαρακτηριστικό Του γνώρισμα, που το βιώνει πρώτα ο Ίδιος στην ενδοτριαδική ζωή.\nΑυτό λοιπόν το μοίρασμα του εαυτού, αυτή η αγάπη, χαρακτηρίζει και τους αγίους της Εκκλησίας μας, χαρακτηρίζει τον μεγάλο άγιο του αιώνα, τον άγιο Λουκά, αρχιεπίσκοπο Συμφερουπόλεως, τον ιατρό.\nΗ Ορθοδοξία είναι η πίστη της αγάπης, είναι η ζωντανή έκφραση του μοιράσματος, όπου βέβαια και το πρόσωπο διασώζεται μέσα από το δόσιμο. Ο άγιος Λουκάς έθετε συνεχώς τον εαυτό του όχι απλώς στην υπηρεσία του εκκλησιαστικού σώματος, αλλά, μιμούμενος τον μεριζόμενο Χριστό και τον μεριζόμενο Παράκλητο, έπαυσε να επιζητεί «τά εαυτού», καθώς και ο Χριστός «ουχ Εαυτώ ήρεσεν». Ο άγιος εργάστηκε για τους αδελφούς, θυσιάστηκε υπέρ αυτών και προτίμησε ως άλλος Παύλος να γίνει «ανάθεμα» για χάρη τους. Αλλωστε η αγάπη «ου ζητεί τα εαυτής».\nΣτις ημέρες μας η αγιότητα δεν είναι δυσεύρετη· ούτε η αγάπη φυσικά ή το μοίρασμα του εαυτού μας και η θυσία υπέρ των αδελφών είναι πράγματα ακατόρθωτα. Τα συναντούμε σε λίγους, μα τούτοι οι λίγοι γίνονται αιτία να εμπνεύσουν πολλούς, ώστε η εν Πνεύματι σύμπνοια να δυναμώσει την μαρτυρία της Ορθοδοξίας, της μαρτυρικής αγιότητος, στον σύγχρονο κόσμο. Αλλά βέβαια και η αγιότητα είναι ταπεινή· της αρέσει να κρύβεται, όχι όμως από διάθεση πονηρίας ή από τον φόβο του φωτός, όπως συμβαίνει με τους δαίμονες, αλλά από την αίσθηση ότι η αλήθεια της θεώσεως, επειδή γίνεται αντιληπτή μόνον εν Πνεύματι («εν τώ φωτί Σου οψόμεθα φώς»), δεν χρειάζεται διαφημιστική καμπάνια. Αυτόν τον δρόμο, μάλλον αυτό το κρυφό μονοπάτι της ταπεινοφροσύνης, μάς δείχνει ο άγιος Λουκάς. Αλλά όσο κρυφό κι αν είναι, δεν σημαίνει πώς είναι και σκοτεινό. Ίσα ίσα είναι ολοφώτεινο, αλλά με ένα τέτοιο φώς, που δεν δημιουργεί σκιές. Είναι φώς αληθινό· δεν φωτίζει τον δρόμο για χάρη του διαβάτη· φωτίζει τα έσω του διαβάτη, ώστε να καθοδηγείται σωστά, κι ας είναι και τυφλός, όπως ο άγιος Λουκάς.\nΟι λεωφόροι του κόσμου με τα εντυπωσιακά φώτα και τις φωτεινές επιγραφές δεν είναι για τους διαβάτες του Πνεύματος, δεν είναι για τους μιμητές των αγίων. Αυτό το μονοπάτι της ταπεινοφροσύνης, των πνευματικών αρετών, της αυταπάρνησης, της θυσίας, της αγάπης, βάδισε ο άγιος· αυτόν ας ευχόμαστε να βαδίζουμε κι εμείς στην πορεία για την συνάντηση με τον Σωτήρα Χριστό, για την εύρεση του σωσμένου εαυτού μας στο τέλος του δρόμου.\nΆγιοιάγιος Λουκάςαρχιεπίσκοπος ΚριμαίαςΓιανεσέϊσκΕκκλησίαΕλλάδαεπίσκοπος ΣυμφερουπόλεωςΘρησκευτικάιατρόςΙησούςΙησούς ΧριστόςΚοινωνίαΜητρόπολη ΒεροίαςΟρθοδοξίαΠίστηΠλαχίνοΠροσευχήΡωσίαΣιβηρίαΣωτηρίαΤουρουχάνσκΧάγιαΧριστός